Polis Perak lupus pelbagai jenis dadah bernilai lebih RM4.7 juta

IPOH, 28 Oktober- Polis Perak melupuskan pelbagai jenis dadah membabitkan siasatan sejak tahun 2003 hingga 2022 yang bernilai lebih RM4.7 juta.Pelupusan itu melibatkan dadah yang dirampas dan sudah diselesaikan serta mendapat arahan pelupusan daripada mahkamah.  Ketua Polis Perak, Datuk Mohd Yusri Hassan Basri berkata dadah yang dilupuskan terdiri daripada 3 kilogram (kg) heroin; ganja (14.1 kg); syabu (5.6 kg); ketamin (2.4 kg) serta pelbagai jenis dadah sintetik.  "Jabatan Siasatan Jenayah Narkotik PDRM Perak mengadakan pelupusan barang kes dadah pada hari ini dengan menghantar kesemua barang kes dadah tersebut kepada Syarikat Pelupusan Sisa Pepejal Kualiti Alam Sdn Bhd Bukit Pelanduk Negeri Sembilan. "Kesemua eksibit ini adalah hasil daripada serbuan dan rampasan yang dilakukan serta telah pun selesai daripada segala prosiding mahkamah," katanya pada program pelupusan barang kes Jabatan Siasatan Jenayah Narkotik Perak di Ibu Pejabat Polis Kontinjen (IPK) Perak, di sini hari ini.

Mohd Yusri turut mendedahkan sepanjang Januari hingga September tahun ini pihaknya telah merampas pelbagai jenis dadah bernilai lebih RM126 juta dengan nilai sitaan harta berjumlah RM7.4 juta. Untuk tempoh tersebut juga, seramai 544 individu dituduh di mahkamah di bawah Seksyen 39 C Akta Dadah Berbahaya 1952.


Unit Udara JBPM hantar makanan 6.2 tan ke pos Orang Asli

GUA MUSANG, 28 Oktober- Unit Udara Jabatan Bomba dan Penyelamat Malaysia (JBPM) melakukan penerbangan menghantar 6.2 tan bakul makanan di dua pos penempatan Orang Asli di Gua Musang, Kelantan sebagai persediaan menghadapi musim tengkujuh.  Bekalan makanan seperti beras, tepung gandum, gula, biskut dan barangan makanan lain itu dihantar kepada 417 Ketua Isi Rumah (KIR) Orang Asli di Pos Gob dan Pos Simpor.

(Ahli Dewan Undangan Negeri (ADUN) Nenggiri, Ab. Aziz Yusoff turut bersama membantu menyusun bantuan makanan ke dalam Helikopter JBPM)

Ahli Dewan Undangan Negeri (ADUN) Nenggiri, Ab. Aziz Yusoff berkata, pihaknya bersama Jawatankuasa Bencana Daerah Gua Musang meminta bantuan Unit Udara JBPM untuk menghantar bantuan makanan kepada penduduk Orang Asli di dua buah pos paling jauh itu.  Katanya, misi bantuan itu juga mendapat kerjasama daripada anggota Balai Bomba dan Penyelamat Gua Musang, Angkatan Pertahanan Awam Malaysia (APM) dan Jabatan Kemajuan Orang Asli (Jakoa).  "Jawatankuasa bencana daerah melalui Pejabat Tanah dan Gua Musang bersama dengan pusat khidmat DUN bekerjasama dan kita memohon Jabatan Bomba Unit Udara Jabatan Bomba dan Penyelamat untuk menghantar ke pos-pos berkenaan. Alhamdulillah operasi ini bermula semalam kita ke Kampung Gawin dan juga ke pos simpor hari ini insya-Allah kita akan ke Kampung Jader dan juga pos keseluruhannya. Bakul makanan yang kita hantar ini ialah sebanyak 417 di mana melibatkan 417 KIR lah di pos berkenaan dan kita harap dengan penghantaran bekalan makanan ini mereka semua berjimat cermat. kita sedia ataupun kita hendak gunakan jika terputus bekalan makanan semasa musim tengkujuh,"katanya. Sementara itu, Pegawai Perhubungan Awam Unit Udara JBPM, Pangkalan Wilayah Tengah Subang, Selangor, Timbalan Penguasa Bomba II, Mohd. Hasrizal Kamaruzzaman berkata, operasi menghantar bekalan makanan itu dihantar menggunakan helikopter Mi-17-IV dari Pangkalan Udara Wilayah Tengah.  Katanya, penerbangan terbabit melibatkan 10 anggota yang yang diketuai juruterbang Leftenan Kolonel Tengku Ahmad Shaiful Isnawi Tengku Muhamad dan penolong juruterbang, Penolong Kanan Penguasa Bomba, Ahmad Hafiz Sulaiman.


PRU15: 7,343 pegawai, anggota polis digerakkan di Perak

IPOH, 28 Oktober- Polis Perak akan menggerakkan seramai 7,343 pegawai dan anggota sepanjang penugasan Pilihan Raya Umum (PRU) Ke-15 (PRU15). Ketua Polis Perak, Datuk Mohd Yusri Hassan Basri berkata pihaknya juga telah mengenalpasti beberapa kawasan panas yang akan diberi tumpuan.  "Kita telah membuat persediaan dan juga bersedia menghadapi apa juga kemungkinan dan kawasan 'hotspot' ini mungkin kita akan menambahkan keanggotaan pegawai kita."Ini untuk memastikan kelancaran PRU tersebut berjalan dengan baik dan teratur mengikut peraturan undang-undang SPR dan PDRM," katanya.

Beliau menyatakan demikian dalam sidang media program pelupusan barang kes Jabatan Siasatan Jenayah Narkotik Perak di Ibu Pejabat Polis Kontinjen (IPK) Perak, di sini hari ini.  Mohd Yusri turut menasihati parti dan calon bertanding agar sentiasa mengingatkan penyokong mereka mengenai kepatuhan kepada peraturan ditetapkan.Sekali gus mengelak sebarang provokasi yang boleh mendatangkan masalah.


Pendakwaan gagal buktikan wang RM9.5 juta diterima Shafee hasil aktiviti haram - Hakim

(Tan Sri Muhammad Shafee Abdullah pada sidang media di Kompleks Mahkamah Kuala Lumpur)

KUALA LUMPUR, 28 Oktober- Mahkamah Tinggi Kuala Lumpur hari ini melepas dan membebas Peguam, Tan Sri Muhammad Shafee Abdullah daripada dua pertuduhan pengubahan wang haram dan dua pertuduhan membuat penyata tidak betul kepada Lembaga Hasil Dalam Negeri. Hakim Datuk Muhammad Jamil Hussin membuat keputusan itu selepas mendapati pihak pendakwaan gagal membuktikan prima facie terhadap Tan Sri Muhammad Shafee.  Dua daripada empat pertuduhan terbabit, melibatkan aktiviti pengubahan wang haram bernilai RM9.5 juta yang didakwa diterima daripada bekas Perdana Menteri, Datuk Seri Najib Razak.  Dua pertuduhan lagi, membabitkan transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.

(Tan Sri Muhammad Shafee Abdullah tiba di Kompleks Mahkamah Kuala Lumpur)


PRU15: SOP dimuktamadkan dalam masa terdekat - Khairy

PETALING JAYA, 28 Oktober- Prosedur Operasi Standard (SOP) Pilihan Raya Umum Ke-15 (PRU15) akan dimuktamadkan dalam masa terdekat.Jelas Menteri Kesihatan, Khairy Jamaluddin perkara itu sedang dalam penelitian bersama pihak Suruhanjaya Pilihan Raya (SPR)."Masih lagi dalam perbincangan, SPR telah meminta maklum balas daripada KKM, ada beberapa perkara yang SPR boleh buat."Ada yang susah mereka nak buat, jadi kita akan bagi maklum balas dalam sehari dua ini," katanya.

Beliau berkata demikian selepas menyempurnakan Majlis Perasmian 'Commonwealth & 4th Global Wound Conference 2022', di sini hari ini.Berhubung pelaksanaan vaksinasi kaedah sedutan bagi jenama CanSino, Khairy memaklumkan ia masih di fasa ujian klinikal dan perkembangan mengenainya akan dimaklumkan awal minggu hadapan.


Agong dan Permaisuri selamat tiba di KLIA

(Keberangkatan tiba Al-Sultan Abdullah dan Tunku Hajah Azizah Aminah di Kompleks Bunga Raya KLIA)

SEPANG, 28 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah selamat kembali ke tanah air, hari ini selepas mengadakan lawatan negara selama empat hari ke Singapura bermula 25 Oktober lalu.Pesawat khas yang membawa Seri Paduka berdua serta delegasi mendarat di Kompleks Bunga Raya, Lapangan Terbang Antarabangsa Kuala Lumpur (KLIA), di sini pada kira-kira jam 11.20 pagi.Keberangkatan tiba Seri Paduka berdua disambut Perdana Menteri Datuk Seri Ismail Sabri Yaakob dan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.Seri Paduka berdua menerima tabik Hormat Diraja daripada Batalion Pertama Rejimen Askar Melayu Diraja yang diketuai Mejar Abdul Hafizi Abdul Halim dan 103 anggota dengan diiringi tembakan meriam 21 das serta lagu Negaraku.Turut mengiringi Pancaragam Pusat Rejimen Askar Melayu yang diketua Mejar Norazizan Yahya.


Festival Seni Insan Istimewa, hargai bakat anak seni OKU

KUALA LUMPUR, 28 Oktober- Bakat anak seni dalam kalangan Orang Kurang Upaya (OKU) diangkat menerusi Festival Seni Insan Istimewa.Penganjuran yang julung kali diadakan akan berlangsung pada 30 Oktober ini, bertujuan memberi pendedahan kepada masyarakat tentang bakat seni dalam kalangan insan istimewa. Presiden Persatuan Karyawan, Datuk Freddie Fernandez menjelaskan pihak mereka berharap untuk menjadikan festival ini sebagai program tahunan dengan bantuan badan-badan lain pada masa akan datang.Jelasnya, pelbagai lagi aktiviti lain turut diadakan seperti pertandingan nyanyian melibatkan Orang Kurang Upaya (OKU), pertandingan mewarna bagi kanak-kanak dan gerai jualan produk."Sudah tiba masanya untuk kita sediakan satu program khas kepada mereka sekali gus boleh mengetengahkan bakat dan juga mengambil bahagian dalam festival yang akan memberikan lebih kesedaran kepada masyarakat tentang kebolehan mereka.Selain itu, kita dapat membantu mereka untuk meneruskan kehidupan sempurna dalam masyarakat," kata Freddie ketika ditemu ramah dalam rancangan Selamat Pagi Malaysia pagi tadi.Antara anak seni yang akan menyerikan festival tersebut termasuklah Caliph Buskers, Bad Indigo, Zaiton Sameon, Azmir Arif dan ramai lagi.


JBPM lancar MTL Red Team

(Datuk Seri Mohammad Hamdan Wahid pada Majlis Pelancaran Pasukan Gerak Cepat (MTL RED TEAM) di Putrajaya)

PUTRAJAYA, 28 Oktober- Jabatan Bomba dan Penyelamat Malaysia (JBPM) melancarkan penubuhan Pasukan Gerak Khas (MTL Red Team) bagi memantapkan lagi persiapan dan persediaan perkhidmatan kebombaan dan penyelamatan dalam menghadapi Monsun Timur Laut pada tahun ini.Menurut Ketua Pengarahnya, Datuk Seri Mohammad Hamdan Wahid, penubuhan MTL Red Team merupakan penambahbaikan kepada Regional Forward Base (RFB) yang sebelum ini ditempatkan di tiga lokasi.Ia adalah Akademi Bomba dan Penyelamat Malaysia (ABPM) Wilayah Timur, Terengganu untuk respons di kawasan Wilayah Timur; Balai Bomba dan Penyelamat (BBP) Perda, Pulau Pinang untuk respons di kawasan Wilayah Utara; dan BBP Ayer Hitam, Johor untuk respons di kawasan Wilayah Selatan."Sehubungan itu, satu Garis Panduan Pasukan Red Team Monsun Timur Laut (MTL Red Team) telah diedarkan bagi melancarkan penubuhan pasukan ini.""Garis Panduan ini menetapkan pengurusan MTL Red Team mekanisma pengaktifan, komposisi, arahan kerja aturgerak sumber manusia dan logistik Jabatan," katanya.Penubuhan MTL Red Team juga mendapat sokongan daripada Kerajaan Negeri Selangor di mana MTL Red Team JBPM Negeri Selangor telah dibenarkan untuk ditempatkan di dua lokasi iaitu di Pejabat Penghulu Batu 14 dan Dewan Orang Ramai Sungai Lui bagi tujuan penempatan sumber manusia, aset dan logistik.Beliau berkata demikian pada Majlis Pelancaran Pasukan Gerak Cepat (MTL RED TEAM) di Putrajaya.Tambah beliau, seramai 253 anggota akan bersedia setiap hari di lokasi yang ditetapkan termasuklah 58 unit bot, 41 unit kenderaan utiliti dan 33 buah lori.Pada majlis sama, JBPM turut menerima sumbangan sebanyak lima buah bot penyelamat daripada Pertubuhan Kebajikan Al Kauthar Eduqids (AKE CARE) serta peralatan penyelamatan daripada Pertubuhan Amal Uncle Kentang.

(Datuk Seri Mohammad Hamdan Wahid pada sidang media selepas melancarkan Pasukan Gerak Cepat (MTL RED TEAM) di Putrajaya)


MTUN fokus keusahawanan dalam kalangan graduan

PAUH, 28 Oktober- Malaysian Technical University Network (MTUN) disaran memfokuskan kepada misi membangun ekosistem keusahawanan yang mampan dan berdaya saing di universiti.Program perniagaan dan keusahawanan perlu dioptimumkan untuk membekalkan pelajar dengan kemahiran merancang dan menyertai peluang perniagaan dan keusahawanan sebelum bergraduasi.Menerusi inisiatif ini, ia menyumbang kepada kelangsungan graduan TVET dalam dunia sebenar.Raja Muda Perlis, Tuanku Syed Faizuddin Putra Jamalullail merangkap Canselor UniMAP bertitah graduan kini berhadapan dengan cabaran memasuki bidang pekerjaan bersesuaian dengan bidang pengajian yang diikuti di universiti."Selain itu, pasaran pekerjaan juga kini telah berubah dengan munculnya pelbagai kerjaya baru dengan penguasaan pengetahuan dan kemahiran baru yang perlu dikuasai oleh semua graduan," titah baginda ketika merasmikan “Elsevier-MTUN Symposium 2022” yang diadakan di Auditorium Canselori Tuanku Syed Sirajuddin, Kampus Alam UniMAP Pauh Putra.

(Raja Muda Perlis, Tuanku Syed Faizuddin Putra Jamalullail bergambar bersama tetamupada Program “Elsevier-MTUN Symposium 2022”)

Antara universiti-universiti MTUN negara yang terlibat ialah Universiti Malaysia Pahang (UMP), Universiti Teknikal Malaysia Melaka (UTeM), Universiti Tun Hussein Onn Malaysia (UTHM) dan Universiti Malaysia Perlis (UniMAP).Bidang Pendidikan dan Latihan Teknikal dan Vokasional kini diberi keutamaan daripada program persijilan pada peringkat sekolah kepada pengajian tinggi dan disemarakkan melalui penawaran program teknologi di MTUN.


Syed Saddiq diperintah untuk bela diri, hadapi empat pertuduhan

KUALA LUMPUR, 28 Oktober- Penyandang kerusi Parlimen Muar, Syed Saddiq Syed Abdul Rahman diperintah untuk bela diri terhadap empat pertuduhan dihadapinya membabitkan pecah amanah, salah guna harta dan penggubahan wang haram. Pesuruhjaya Kehakiman, Datuk Azhar Abdul Hamid membuat keputusan itu selepas mendapati pihak pendakwaan berjaya membuktikan prima facie terhadap kesemua pertuduhan. Mengikut pertuduhan Syed Saddiq didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana tersebut.Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 dan 21 April 2018.Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya yang dipercayai merupakan hasil aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Mahkamah menetapkan penyandang kerusi Muar itu untuk membela diri pada Februari tahun depan.


Tangki air pecah, 172 rumah terjejas

SEPANG, 28 Oktober- Sebuah tangki air berketinggian 60 kaki di sebuah blok apartment di Taman Mas dilaporkan pecah sehingga mengakibatkan enam kenderaan rosak teruk.Ketua Polis Daerah Sepang ACP Wan Kamarul Azran Wan Yusof berkata serpihan daripada tangki air pecah, telah jatuh dan menimpa kenderaan di bawah blok apartment terbabit."Bagaimanapun, tiada kemalangan jiwa dilaporkan sebaliknya hanya kerosakan harta benda."Mangsa terlibat diminta membuat laporan polis bagi tuntutan insurans,"katanya.Semalam, tular di media sosial kejadian 'air terjun' akibat tangki air pecah di sebuah pangsapuri di taman berkenaan.Video berdurasi hampir empat minit itu turut menunjukkan beberapa kenderaan yang diletakkan di perkarangan bangunan terkena curahan air deras dari tangki pecah itu.


Pusat Kecemerlangan Pendidikan Faizuddin (FCoEE) lonjak penyelidikan pendidikan

(Profesor Emeritus Datuk Dr Kamaruddin Hussin menyampaikan Geran Penyelidikan FCoEE kepada penerima)

KANGAR, 28 Oktober- Pusat Kecemerlangan Pendidikan Faizuddin (FCoEE) memperuntukkan 17 geran penyelidikan bagi Fasa Pertama kepada tiga institusi.Institusi berkenaan ialah Kolej Universiti Islam Perlis (KUIPs), Institut Pendidikan Guru Kampus Perlis dan Pelibatan Ibu Bapa Komuniti Swasta (PIBKS).Menurut Pengerusi Pusat Kecemerlangan Pendidikan Faizuddin (FCoEE), Profesor Emeritus Datuk Dr Kamaruddin Hussin, dengan jumlah peruntukan RM200,000 melalui Majlis Agama Islam dan Adat Istiadat Melayu Perlis (MAIPs), penyelidikan yang akan dilaksanakan bakal dapat membantu membangunkan sektor pendidikan sama ada dari sudut akademik, sosial, sahsiah, infrastruktur dan kokurikulum.Usaha tersebut selaras dengan objektif penubuhan FCoEE ke arah meningkatkan kualiti data dan perancangan program berasaskan fakta dan data yang utuh melalui kajian ilmiah oleh para penyelidik yang dilantik melalui peruntukan geran penyelidikan. Hasil dapatan kajian kelak dapat dirujuk oleh pemegang taruh untuk menambahbaik keadaan semasa sekolah, keperluan dan hasrat ibu bapa, guru-guru serta pelajar terutamanya golongan asnaf di Perlis. Antara tema dan fokus penyelidikan yang diketengahkan bagi Fasa Pertama, adalah keciciran pelajar, keibubapaan dalam pendidikan, penguasaan pelajar terhadap platform pengajaran dan pembelajaran di rumah, kecenderungan ponteng serta potensi kemahiran keusahawanan dalam kalangan pelajar sekolah menengah dan sekolah rendah di negeri Perlis. Beliau ditemui media pada Majlis Penyerahan Geran Penyelidikan Pusat Kecemerlangan Pendidikan Faizuddin (FCoEE) di Kangar.Institusi lain di Perlis seperti Universiti Teknologi MARA (UiTM), Universiti Malaysia Perlis (UniMAP) dan Politeknik Tuanku Syed Sirajuddin (PTSS) akan dilibatkan dalam fasa seterusnya mengikut keperluan tema dan kepakaran bagi inovasi pendidikan dan lain-lain yang berkaitan di masa hadapan. Sebanyak 20 lagi geran penyelidikan bernilai RM200,000 disediakan untuk fasa kedua kelak.

(Profesor Emeritus Datuk Dr Kamaruddin Hussin bergambar kenangan bersama penerima Geran Penyelidikan FCoEE)


Pemimpin muda perlu disemai dengan altruistik, sifat terbuka

PUTRAJAYA, 28 Oktober- Nilai altruistik dan sifat terbuka perlu disemai dan disuburkan dalam diri setiap pemimpin muda bagi memberikan perkhidmatan terbaik dan berkesan kepada Keluarga Malaysia.

Demikian menurut Ketua Setiausaha Negara, Tan Sri Mohd Zuki Ali.Katanya, nilai itu merujuk kepada sikap mengutamakan kebahagiaan dan kebajikan orang lain berbanding diri sendiri serta sifat terbuka merupakan satu corak komunikasi berkesan."Peranan pemimpin muda dalam memupuk nilai altruistik dan sifat terbuka juga dapat mewujudkan kestabilan serta kesejahteraan rakyat secara amnya," katanya pada ucaptama sempena Forum Eksekutif Muda Global 2022 (FEMG22)  anjuran Kementerian Belia dan Sukan (KBS), di sini.Teks ucapan beliau dibacakan Ketua Setiausaha KBS, Datuk M. Jana Santhira.Mohd Zuki turut mengingatkan pemimpin muda yang berkhidmat di luar negara adalah duta kerajaan dan diplomat yang menjadi cerminan kepada perkhidmatan awam di Malaysia.


195 Penduduk ditempatkan di 3 PPS Alor Gajah

ALOR GAJAH, 28 Oktober- Situasi banjir di daerah Alor Gajah, Melaka terus menunjukkan peningkatan. Seramai 195 penduduk terjejas daripada 56 keluarga dipindahkan ke 3 pusat pemindahan sementara (PPS) sehingga 6.00 pagi.Menurut portal bencana NADMA, jumlah itu meningkat berbanding 179 penduduk daripada 53 keluarga yang dilaporkan 8.00 malam tadi. "PPS Sekolah Menengah Kebangsaan (SMK) Seri Pengkalan menempatkan paling ramai penduduk terjejas iaitu 116 penduduk daripada 27 keluarga.  "PPS Balai Raya Kampung Gadek, bertambah kepada 43 individu daripada 21 keluarga," menurut portal bencana tersebut. Manakala PPS Balai Raya Kampung Tanjung Rimau Luar kekal menempatkan 36 penduduk daripada 9 keluarga.


RM4 juta deposit Program Visa Premium Malaysia telah diterima

KOTA BHARU, 28 Oktober- Deposit RM4 juta untuk menyertai Program Visa Premium Malaysia (PVIP) telah diterima sejak permohonan dibuka 1 Oktober lepas.

Menurut Menteri Dalam Negeri Datuk Seri Hamzah Zainudin, jumlah itu melibatkan 2,000 pemohon daripada 10,300 permohonan yang diterima setakat ini.Angka itu menunjukkan ramai ekspatriat mahu tinggal di negara ini. Bagi mengelak sebarang risiko, setiap permohonan diteliti menerusi pemeriksaan terperinci yang turut melibatkan INTERPOL.“Kita kena semak orang itu baik ke betul ke dia layak ke tidak ada duit ke tidak. Dia boleh menguntungkan negara ataupun tidak kalau orang yang bukan-bukan yang kita tahu rekodnya tidak baik kita juga kerjasama dengan Interpol untuk pastikan kesahihan orang ini apakah mereka sebenarnya melakukan jenayah di negara dia sendiri lari dari negaranya.” kata Hamzah pada sidang media di Program Kita Demi Negara yang dirasmikan Menteri Besar Kelantan, Datuk Ahmad Yaakob di Dataran Lembah Sireh, di sini PVIP akan diberikan dalam tempoh 20 tahun dan pemegangnya akan dipanggil untuk semakan setiap lima tahun.

(Datuk Seri Hamzah berucap pada Program Kita Demi Negara)


Tindakan persoal integriti pasukan khas siasat buku Tommy Thomas tidak wajar

KUALA LUMPUR, 28 Oktober- Tindakan Yang Dipertua Majlis Peguam Malaysia, Karen Cheah mempersoalkan integriti Pasukan Petugas Khas yang menyiasat buku “My Story: Justice in the Wilderness" tulisan bekas peguam negara, Tan Sri Tommy Thomas, diselar.Tegas Menteri di Jabatan Perdana Menteri, Datuk Seri Dr. Wan Junaidi Tuanku Jaafar, persepsi buruk cuba ditonjolkan adalah tidak berasas kerana mereka enggan menyertai sesi konsultasi walaupun telah dijemput.Metodologi, perkara yang diteliti dan pihak terlibat termasuk yang enggan memberi kerjasama dalam sesi konsultasi juga disenaraikan dalam laporan PPK.Bermakna, PPK telah melaksanakan tanggungjawab secara terbuka dan tidak berpihak."Penubuhannya bagi mencari dan mengesahkan fakta serta melaksanakan analisis mendalam terhadap setiap pemerhatian sebelum dibentang kepada Jemaah Menteri."Penelitian dan dapatan adalah berdasarkan 19 sesi konsultasi bersama pelbagai pihak berkepentingan," katanya. Senarai cadangan penambahbaikan turut dikemuka PPK dalam laporan bagi meningkatkan mutu sistem keadilan dan kehakiman di Malaysia.

(Datuk Seri Dr. Wan Junaidi berkata tindakan persoal integriti pasukan khas siasat buku Tommy Thomas tidak wajar)


KUALA LUMPUR, 28 Oktober- Lebih 20 organisasi termasuk syarikat penerbangan dan pengusaha kraftangan dihimpunkan menerusi program jerawayara ‘Jom ke Sarawak’ Siri Lembah Klang. Program itu yang bermatlamat mempromosi produk dan pakej pelancongan terkini Sarawak bertujuan menarik lebih ramai pelancong domestik dan antarabangsa untuk berkunjung ke Bumi Kenyalang. Ketua Pengarah Tourism Malaysia, Datuk Zainuddin Abdul Wahab berkata siri ketiga ini merupakan kesinambungan kepada siri terdahulu jerayawara ‘Jom ke Sarawak’ yang telah dilaksanakan di Kota Bharu, Kelantan dan Pulau Pinang pada Mei lalu. "Dan juga Sarawak sebagai salah satu destinasi pelancongan yang unggul menarik."Lembah Klang sebagai 'kawasan tadahan' dengan kepadatan dan keupayaan untuk melaksanakan aktiviti, saya yakin bahawa langkah Sarawak pada kali ini dengan kerjasama Tourism Malaysia Sarawak dan Sarawak Tourism Board adalah sesuatu yang baik dan yakin bahawa program ini akan berjaya lebih daripada apa yang telah dilaksanakan sebelum ini," kata Zainuddin dalam sidang media selepas majlis perasmian Jerayawara 'Jom ke Sarawak' Siri Lembah Klang di sini.

(Datuk Zainuddin berkata Jerawayara ‘Jom ke Sarawak’ diteruskan di Lembah Klang)

Tambahnya, melihat kepada kejayaan siri pertama itu, jerayawara kali ini disasar untuk diteruskan ke Lembah Klang bagi meningkatkan ketibaan pelancong dengan mengambil kira faktor ketersediaan penerbangan terus dari negeri-negeri berkenaan.Sehingga September lalu, seramai 1,141,184 pengunjung telah direkodkan menerusi data ketibaan pelawat ke negeri Sarawak, melibatkan 313,100 pelawat antarabangsa dan 828,084 pelawat domestik.


KUALA LUMPUR, 28 Oktober- Suruhanjaya Penerbangan Malaysia (MAVCOM) telah melengkapkan semakan tambang penerbangan domestik yang akan beroperasi menjelang Pilihan Raya Umum ke-15.Semakan melibatkan tarikh penerbangan 16 hingga 20 November ini.Pengerusi Eksekutif MAVCOM Datuk Seri Saripuddin Kasim dalam satu kenyataan memaklumkan, syarikat penerbangan juga telah memperkenalkan pelbagai promosi serta melancarkan diskaun tambang penerbangan bagi memudahkan pengguna pulang mengundi."Selain membuat perancangan untuk menambah penerbangan termasuk 45 penerbangan dari KLIA ke lokasi lokasi terpilih di Semenanjung."Manakala penerbangan yang beroperasi dari Subang pula, sebanyak 30 penerbangan tambahan telah dirancang."Termasuk 68 penerbangan tambahan antara Semenanjung dengan Sabah dan Sarawak," Kata Saripuddin.

(Promosi, diskaun tambang penerbangan mudahkan pengguna pulang mengundi)

MAVCOM akan memantau perkembangan industri bagi memastikan tambang penerbangan yang ditawarkan kekal pada harga berpatutan, mencukupi dan tersedia bagi memenuhi permintaan penerbangan bagi PRU15.Berdasarkan hasil semakan, purata tambang penerbangan domestik sehala merentasi semua syarikat penerbangan bagi laluan udara Semenanjung ialah RM185.Sementara bagi laluan udara Sabah dan Sarawak ialah RM188, dan RM296 bagi laluan udara antara Semenanjung dengan Sabah dan Sarawak.MAVCOM juga akan terus bekerjasama dengan Kementerian Pengangkutan dan syarikat-syarikat penerbangan tempatan bagi memastikan pengguna dapat pulang mengundi dan melaksanakan hak demokrasi mereka dengan lancar.


Janin ditemui dalam tandas masjid rupanya janin kucing

KEMAMAN, 28 Oktober - Janin yang cukup sifat bersama uri yang ditemui di Masjid Kampung Labohan tengah hari semalam rupa-rupanya janin kucing.Perkara itu disahkan oleh Ketua Polis Daerah Kemaman Superintendan Hanyan Ramlan selepas objek itu dibawa untuk pemeriksaan ke Unit Forensik Hospital Kemaman di sini.

"Pegawai perubatan yang melakukan pemeriksaan mendapati janin itu memiliki ekor."Ia kemudiannya disahkan janin kucing bukannya manusia," katanya kepada RTM di sini, hari ini.

Terdahulu, media melaporkan seorang pekerja pembersihan dalam tandas wanita di Masjid Kampung Labohan menemui ojek janin yang cukup sifat bersama uri itu di kawasan masjid berkenaan.Kariza Muda, 49, berkata dia menemui janin dianggarkan berusia empat bulan itu di lantai tandas wanita pukul 12.15 tengah hari pada Khamis.Pihak polis menerima laporan mengenai penemuan janin itu daripada ahli jawatankuasa masjid kira-kira pukul 3.00 petang semalam.


Kebocoran mesin penapis air tidak menjejaskan suhu panas mesin air - Juruteknik

KUALA LUMPUR, 27 Oktober- Juruteknik mesin penapis air, Mohamed Rezuan Satori memberitahu Mahkamah Sesyen Kuala Lumpur bahawa kebocoran sedikit yang terdapat pada mesin penapis air milik Siti Bainun itu tidak menjejaskan suhu air panas dan sejuk pada mesin tersebut.Pada Prosiding hari ini, Mohamed Rezuan memaklumkan pergi ke rumah Siti Bainun pada 24 Mei 2021 untuk pemeriksaan dan penukaran kepala paip.Antara pemeriksaan yang dibuat adalah ujian tekanan air, pengesanan suhu air, keadaan saluran hos dan sumber air.Jelas Saksi Pendakwaaan ke-22 itu kesemua bahagian mesin dalam keadaan baik kecuali bahagian kepala paip yang perlu ditukar selepas mendapati ianya bocor.Sebelum itu pada prosiding sebelah pagi pula, juruteknik servis syarikat penapis air, Azrin Aishah Radzi menjelaskan tiada sebarang rekod masalah yang dihadapi Siti Bainun dari bulan Mac 2021 dalam sistem syarikat.Malah Azrin Aishah menyangkal cadangan pihak pembelaan yang menyatakan dirinya tidak menyempurnakan kerja servis selengkapnya.Menurut Aishah dia tidak pernah membuat perkara demikian dan akan dikenakan tindakan oleh syarikat sekiranya berbuat perkara itu.Perbicaraan di hadapan Hakim Izralizam Sanusi bersambung esok.

(Siti Bainun pada prosiding di Mahkamah Sesyen Kuala Lumpur)


Janin cukup sifat bersama uri ditemukan dalam tandas masjid

KEMAMAN, 27 Oktober - Seorang pekerja am terkejut setelah menemui janin yang cukup sifat bersama uri sewaktu melakukan kerja-kerja pembersihan tandas wanita di Masjid Kampung Labohan, Kerteh tengah hari tadi.Kariza Muda, 49, berkata dia menemui janin dianggarkan berusia empat bulan itu di lantai tandas wanita berkenaan pada pukul 12.15 tengah hari.

"Saya masuk hendak cuci tandas dalam pukul 12.15 lebih kurang...saya masuk saya tengok tong sampah bawah sinki itu telangkup. Lepas itu, saya nampak janin itu dalam tandas, atas lantai. Saya ambil...saya alihkan dulu lepas itu saya teruskan cuci tandas," katanya ketika ditemui di Masjid Labohan, Kerteh, di sini.Kariza berkata, dia kemudiannya memaklumkan penemuan janin tersebut kepada ahli jawatankuasa masjid berkenaan dan polis.Sementara itu, Ketua Polis Daerah Kemaman, Superintenden Hanyan Ramlan ketika ditemui berkata pihaknya menerima laporan berkenaan penemuan janin tersebut sekitar pukul 3.00 petang.Katanya, janin tersebut telah dibawa ke Unit Forensik, Hospital Kemaman untuk tindakan lanjut.“Pemeriksaan televisyen litar tertutup yang terdapat di kawasan masjid sedang dilakukan selain klinik-klinik berhampiran bagi mengesan wanita yang keguguran.“Kes disiasat mengikut Seksyen 318 Kanun Keseksaan kerana menyembunyikan kelahiran,” katanya.


Sindiket salah guna logo PDRM, KDN dan AADK, tumpas

(Antara barangan yang dirampas hasil serbuan ke beberapa buah premis)

KUALA LUMPUR, 27 Oktober- Sindiket menyalahgunakan logo Polis Diraja Malaysia (PDRM), Kementerian Dalam Negeri (KDN) dan Agensi Antidadah Kebangsaan (AADK) sejak 2013 berjaya ditumpaskan.Dalang utama sindiket itu berselindung di sebalik pertubuhan bukan kerajaan (NGO), ditahan pada Ahad lepas.Menurut Ketua Polis Daerah Sentul, Beh Eng Lai, hasil tindakan daripada laporan yang diterima pada 20 Oktober lalu, pihak polis Bahagian Siasatan Jenayah Komersil IPD Sentul telah berjaya menangkap lima lelaki warga tempatan berumur antara 32 hingga 57 tahun bagi membantu siasatan."Hasil serbuan ke atas beberapa buah premis kediaman dan perniagaan, pihak polis berjaya merampas beberapa jenis barangan yang dikaitkan dengan kes penipuan iaitu 19 helai t-shirt, 15 topi, 143 keping pelekat kenderaan, 20 lambang kenderaan, tiga kad kuasa Biro Komuniti Cegah Jenayah, lima kad ahli kehormat, empat acuan cetakan dan lain-lain," katanya pada sidang media. Tambah beliau, "pembongkaran aktiviti tersebut hasil daripada laporan seorang pengadu yang telah ditipu oleh dua suspek warga tempatan dan dipelawa menyertai pertubuhan NGO sebagai ahli Biro Cegah Jenayah Malaysia dengan dikenakan yuran keahlian sebanyak RM2,200.Pengadu turut diperdaya untuk menjual meja makan bagi satu Majlis Makan Malam Perdana di sebuah hotel di Selayang dan mengakibatkan kerugian sebanyak RM17,000.Kes disiasat dibawah Seksyen 420 Kanun Keseksaan kerana memperdayakan pengadu sehingga mengakibatkan kerugian, Seksyen 89(b) Akta Polis 1967 kerana menjual dan membekal tanda atau lencana anggota pasukan polis dan Seksyen 50(3) Akta Pertubuhan 1966 kerana memiliki lambang atau lencana tanpa kelulusan pendaftar.

(Beh Eng Lai pada sidang media di IPD Sentul)


Cadangan undi pos kepada pelajar IPT wajar dipertimbang

SERDANG, 27 Oktober- Cadangan melaksanakan Undi Pos kepada pelajar institusi pengajian tinggi (IPT) dan undian secara dalam talian dan wajar dipertimbangkan.Itu pandangan Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar.Beliau berpendapat undi pos harus dibenarkan kepada pelajar IPT bagi memastikan ia dapat mengurangkan kos perbelanjaan Pilihan Raya Umum (PRU)."Undang-undang perlu dilaksanakan bagi memastikan pelajar IPT boleh melakukan undi pos. Cadangan badan beruniform untuk membantu mengawal pengundian juga perlu dipertimbang", jelasnya ketika ditemui pemberita RTM.

(Wan Junaidi ditemui pemberita RTM di Serdang)

Beliau akur, kajian terperinci berkaitan perkara itu perlu dilaksana sebelum diputuskan oleh kerajaan.Tambahnya, Amerika Syarikat sudah melakukan undian secara dalam talian sejak 2005 dengan mengambil kira aspek keselematan.Beliau tegas dan tetap dengan pendiriannya, bahawa penggunaan teknologi canggih dalam PRU adalah penting untuk menyuburkan proses demokrasi di negara ini. Dr. Wan Junaidi berkata demikian selepas merasmikan Majlis Penyerahan Peranti Siswa di Universiti Putra Malaysia (UPM), Serdang, Selangor.


RM2.15 juta diperuntuk bagi projek ikan kelah

MERSING, 27 Oktober- Bagi menjana pendapatan golongan B40, Jabatan Perdana Menteri, dibawah Unit Peneraju Agenda Bumiputera (TERAJU), memperuntukan RM2.15 juta, bagi menjalankan Projek Peternakan Ikan Kelah, di 15 kolam ternakan di Johor.  Daripada jumlah tersebut, lima kolam ternakan ikan kelah dibina di Mersing, melibatkan kos RM60,000 setiap satu, selain kolam di Pontian, Batu Pahat dan Muar.  Menteri di Jabatan Perdana Menteri ( Tugas - Tugas Khas ), Datuk Dr Abd Latiff Ahmad berkata, setiap kolam mampu menampung sehingga 1,000 ekor ikan, dengan nilai RM400 hingga RM600, bagi satu kilogram.  Penternak mampu menjana pendapatan antara RM3,800 hingga RM13,000 sebulan bagi hasil tuaian ikan tersebut.  Ikan kelah mendapat permintaan tinggi di negara Singapura, Taiwan, Hong Kong dan China, dengan pesanan 10,000 kilogram bagi ikan kelah seberat satu kilogram, diterima peternak Mersing, Ogos lalu.

Selain itu, TERAJU turut memperuntukan RM2 juta, bagi projek penternakan udang kara.  Menurut Abd Latiff Ahmad, "satu lagi yang kita bangunkan, untuk udang kara dengan kerjasama UTM, cuma udang kara boleh dituai selepas enam bulan."Hasil pendapatan pula boleh menambah antara RM2,000 hingga RM3,000 jika dilakukan secara sambilan." Beliau berkata demikian semasa melawat kolam ternakan ikan kelah milik Nor Hilman Mat Sabri, di Kampung Tanjung Genting, Mersing.  Turut hadir, Ketua Pegawai Eksekutif TERAJU, Datuk Md Silmi Abd Rahman.


Jangan abai pengundi baharu - Ismail Sabri

(Kira-kira 6,000 penyokong hadir pada Majlis Solidariti, Kestabilan dan Kemakmuran peringkat Pahang)

BERA, 27 Oktober- Jentera Barisan Nasional (BN) diingatkan tidak mengabaikan tangggungjawab kepada hampir lima juta pengundi baharu dalam Pilihan Raya Umum ke-15 (PRU15).  Kenyataan itu disuarakan Perdana Menteri, Datuk Seri Ismail Sabri Yaakob pada Majlis Solidariti, Kestabilan dan Kemakmuran peringkat Pahang dan pelancaran jentera BN Pahang, di Laman Kerayong, Bera, Pahang. Menurut Ismail Sabri, kebanyakan daripada pengundi muda adalah daripada pengundi tidak berparti. Justeru beliau mahu sesi libat urus bersama mereka perlu dipertingkatkan agar mereka dapat menyokong BN. Beliau turut menambah, "pengundi muda ini tidak tahu arah sokongan mereka, sebab itulah libat urus perjumpaan dan sebagainya perlu diadakan dengan kumpulan pengundi baharu."Peringatan kepada mereka yang bakal bertanding atas tiket BN perlu menjadikan PRU14 sebagai rujukan.  Turut hadir Pengerusi BN Datuk Seri Dr Ahmad Zahid Hamidi, Setiausaha Agung BN Datuk Seri Dr Zambry Abdul Kadir, Bendahari Agung Barisan Nasional Datuk Seri Hishammuddin Tun Hussein dan Pengerusi BN Pahang Datuk Seri Wan Rosdy Wan Ismail.Kira-kira 6,000 penyokong menghadiri program itu.

(Ismail Sabri pada majlis pelancaran jentera BN Pahang)


Dua lagi PPS dibuka di Alor Gajah

(Penduduk terjejas banjir ditempatkan di PPS di Alor Gajah)

ALOR GAJAH, 27 Oktober- Balai Raya Kampung Gadek dan Sekolah Menengah Kebangsaan (SMK) Seri Pengkalan dibuka di Alor Gajah sebagai pusat pemindahan sementara (PPS) berikutan banjir di lima kawasan di daerah itu.PPS Balai Raya Kampung Gadek dibuka kira-kira 11.00 pagi tadi dan menempatkan 40 mangsa daripada 19 keluarga manakala PPS SMK Seri Pengkalan diaktifkan pada 1.45 tengah hari, namun belum menempatkan penduduk terjejas banjir.Perkara itu dimaklumkan Sekretariat Jawatankuasa Pengurusan Bencana Negeri Melaka dalam satu kenyataan. Jumlah penduduk terjejas banjir di PPS Balai Raya Kampung Tanjong Rimau Luar meningkat kepada 76 orang daripada 28 keluarga pada pukul 4.00 petang tadi berbanding 36 mangsa daripada sembilan keluarga pada pukul 12.00 tengah hari.Kesemua mangsa adalah dari Kampung Tanjong Rimau, Kampung Gadek, Kampung Nelayan Kuala Linggi, Kampung Sungai Siput dan Pengkalan.JPBN Melaka menjangkakan peningkatan jumlah penduduk terjejas banjir dari semasa ke semasa.

(Anggota APM membantu penduduk terjejas banjir di Melaka)


Amaran hujan berterusan tahap waspada sehingga Isnin

(Amaran hujan berterusan tahap waspa dikeluarkan MetMalaysia)

KUALA LUMPUR, 27 Oktober- Amaran hujan berterusan tahap waspada dikeluarkan Jabatan Meteorologi Malaysia (MetMalaysia) dijangka berlaku di beberapa bahagian di Sarawak, Sabah dan Labuan bermula Sabtu hingga Isnin ini.Menurut kenyataan tersebut, kawasan di Sarawak melibatkan Mukah, Bintulu, Miri (Subis, Beluru, Miri dan Marudi) serta Limbang manakala di Sabah melibatkan kawasan pedalaman (Sipitang, Kuala Penyu dan Beaufort), Pantai Barat dan Kudat.Amaran tersebut dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


Perkhidmatan PDU dihentikan sementara berikutan insiden helikopter terhempas

IPOH, 27 Oktober - Perkhidmatan Pasukan Doktor Udara (PDU) Pejabat Kesihatan Daerah (PKD) Kinta dihentikan sementara berikutan insiden helikopter terhempas semasa melakukan pendaratan cemas di Brinchang, Cameron Highlands, semalam.Menteri Kesihatan, Khairy Jamaluddin berkata ia bagi menunggu penilaian keselamatan dan perbincangan dengan syarikat penerbangan, selain proses kaunseling untuk sebuah lagi pasukan PDU PKD berkenaan supaya yakin meneruskan perkhidmatan.

"Saya tidak jangka kita akan tangguhkan perkhidmatan ini untuk tempoh masa yang lama...mungkin untuk temph masa yang sekejap sahaja untuk kita dapatkan kepastian daripada syarikat penerbangan."Kedua, untuk kita buat persiapan di unit yang kedua untuk sambung kerja perkhidmatan pasukan doktor udara. Sudah pasti pasukan yang kedua risau hendak pergi misi mereka...saya telahpun minta supaya taklimat dan kaunseling diberikan kepada pasukan kedua ini," katanya selepas melawat kesemua mangsa di Hospital Raja Permaisuri Bainun, di sini.Semalam pesawat yang dinaiki lima anggota pasukan perubatan dan seorang juruterbang itu terhempas di kawasan Brinchang, Cameron Highlands.


241,470 terima manfaat program Jualan Murah Keluarga Malaysia

KOTA BHARU, 27 Oktober- 241,470 peniaga mendapat manfaat dengan nilaian jualan berjumlah RM1.67 bilion dicatatkan menerusi Program Jualan Murah Keluarga Malaysia @ DE-Dagang yang dijalankan di seluruh negara sejak 3 September lalu. Menurut Menteri Komunikasi dan Multimedia (MenKOMM), Tan Sri Annuar Musa daripada jumlah itu, RM58.65 juta berjaya disalurkan kepada rakyat dalam bentuk potongan harga, rebat, diskaun, yuran pendaftaran dan yuran transaksi.Pelaksanaan pelbagai program merakyatkan ekonomi digital akan terus diperhebat ke seluruh negara dalam tempoh terdekat supaya impaknya dicapai secara menyeluruh terutama di peringkat komuniti. Usaha itu penting bagi memastikan jurang ekonomi digital antara pengguna khususnya peniaga tidak terlalu ketara dalam menambah ilmu pengetahuan dan kemahiran digital untuk memajukan perniagaan.

(Annuar Musa pada Program Jelajah #Saya Digital Keluarga Malaysia)

Jelas beliau, "Kementerian Komunikasi dan Multimedia (K-KOMM) memperuntukkan sebanyak RM50 juta bagi tujuan terbabit dan program–program perlu dilakukan secara intensif termasuk memafaatkan sebaiknya kewujudan premis-premis pusat ekonomi digital (PEDi). "Program itu turut menggalakkan anak-anak muda terutama sekali peniaga atau tidak, ia sebagai satu pendedahan supaya rakyat di peringkat akar umbi membiasakan diri dan mengenali prospek dan peluang yang ada di bawah segmen ekonomi digital."Beliau ditemui media selepas merasmikan Program Jelajah #Saya Digital Keluarga Malaysia di Politeknik Kota Bharu, (PKB) Kok Lanas, Kota Bharu.


Mini KUD@Padang Terap promosi usahawan kecil

(Produk keluaran JAKOA dijual pada Mini KUD @ Padang Terap)

KUALA NERANG, 27 Oktober- Kementerian Pembangunan Luar Bandar (KPLB) menyasarkan hasil jualan produk usahawan desa mencecah RM200,000 menerusi Mini Karnival Usahawan Desa (KUD) @Padang Terap 2022. Karnival diadakan di Hadapan Sekolah Kebangsaan Kuala Nerang di Padang Terap, Kedah dan berlangsung selama tiga hari bermula hari ini hingga 29 Oktober ini. Program itu dijangka menerima kira-kira 5,000 pengunjung setiap hari. Timbalan Ketua Setiausaha (Dasar), Kementerian Pembangunan Luar Bandar, Datuk Che Murad Sayang Ramjan berkata, program itu menjadi salah satu medium untuk mewujudkan akses pasaran produk dan perkhidmatan usahawan luar bandar kepada pemborong, pengedar dan pembeli. Selain meningkatkan daya saing dan kebolehpasaran produk luar bandar serta meneroka peluang pasaran baharu yang lebih besar. Kumpulan sasar bagi mini KUD itu adalah usahawan luar bandar yang telah mendapat bimbingan kementerian, agensi dan usahawan yang berpotensi serta memerlukan bantuan khidmat nasihat bagi meningkatkan produktiviti dan memperkembangkan perniagaan.

(Che Murad ketika ditemui pemberita di Padang terap Kedah)

"Kita jadikan ini sebagai satu platform dan beri peluang kepada usahawan-usahawan luar bandar untuk mereka memperkenalkan produk mereka."Kita minta supaya mereka juga cuba untuk mencari peluang-peluang pasaran baru. Kita ada perniahaan padanan perniagaan dan sebagainya. Jadi silalah beramai-ramai ke KUD @ Padang Terap" jelas Che Murad kepada RTM selepas meninjau Karnival berkenaan di Kuala Nerang, Padang Terap, Kedah. Lebih 100 usahawan menyertai Mini KUD@Padang Terap daripada kategori makanan, fesyen, kecantikan, kesihatan, kraftangan dan produk pertanian. Membawa sedikit kelainan, Mini KUD@Padang Terap mengetengahkan beberapa aktiviti tarikan pengunjung baru antaranya Sesi Town Hall bersama Menteri KPLB, forum dan seminar usahawan digital.Bagi peserta yang meminati aktiviti sukan dan mempertahankan diri, pertandingan Sepak Raga Tuju dan Muay Thai turut diadakan.Tidak ketinggalan Perkampungan Mini Jabatan Kemajuan Orang Asli (JAKOA) serta Pertandingan e-sukan. 'Petting Zoo' pula menyediakan pelbagai aktiviti seperti pertunjukan arnab, rusa, haiwan eksotik serta Pertandingan Ayam Ratu dan Kambing Baka Pilihan Negeri Kedah 2022.


Cubaan 8 lelaki menjadi 'transporter', gagal

(Ops Gelombang di sekitar Terminal Bas Utama Kota Bharu dan Pasir Mas)

KOTA BHARU, 27 Oktober- Cubaan lapan lelaki yang menjadi ‘transporter’ dengan menerima upah RM150 hingga RM250 untuk menyeludup 49 orang pendatang asing tanpa izin (PATI) gagal apabila ditahan anggota Jabatan Imigresen Malaysia (JIM) menerusi Ops Gelombang petang semalam. Ketua Pengarah Imigresen, Datuk Sri Khairul Dzaimee Daud berkata, penahanan itu dilakukan di sekitar Terminal Bas Utama Kota Bharu dan Pasir Mas, Kelantan oleh Bahagian Perisikan dan Operasi Khas Ibu Pejabat Imigresen Putrajaya, dibantu Jabatan Imigresen Malaysia Negeri Kelantan. Menurut beliau, hasil siasatan mendapati kesemua suspek warga tempatan berusia antara 17 hingga 37 tahun itu bertindak sebagai transporter dan agen bagi kemasukan 32 lelaki, 16 perempuan dan seorang kanak-kanak PATI warganegara Myanmar. Kesemua migran berusia antara 8 hingga 51 tahun itu, dipercayai baru tiba dari negara jiran melalui jalan tikus dan dipindahkan dengan 10 buah kenderaan ke terminal berkenaan.Khairul Dzaimee turut berkata, “mereka diseludup masuk ke Malaysia melalui Kelantan dengan tujuan untuk bekerja secara tidak sah di sektor-sektor tertentu khususnya di Kuala Lumpur, Johor dan Ipoh."Selain itu berdasarkan operasi-operasi sebelum ini, wanita yang diseludup masuk ini juga didapati melibatkan diri dalam aktviti tidak bermoral dan kegiatan pensundalan di hotel-hotel bajet di sekitar bandar-bandar besar.” Beliau berkata demikian kepada pemberita ketika ditemui pada Program Kita Demi Negara di Dataran Lembah Sireh, Kota Bharu, hari ini.

(Khairul Dzaimee pada Program Kita Demi Negara di Dataran Lembah Sireh, Kota Bharu)

Mengulas lanjut, Khairul Dzaimee berkata, hasil siasatan pihaknya mendapati, sindiket yang dipercayai aktif sejak Mei lalu itu mengenakan bayaran antara RM6,000 hingga RM7,000 bagi setiap PATI untuk masuk ke negara ini. Berdasarkan anggaran seramai 160 PATI sebulan yang dibawa masuk oleh sindiket terbabit dan kerajaan mengalami kerugian dengan anggaran RM1.7 juta dalam bentuk kutipan levi pekerja asing. Lapan orang lelaki tempatan terbabit, akan disiasat bawah Akta Anti Pemerdagangan Orang dan Penyeludupan Migran (ATIPSOM) 2007. Manakala, kesemua PATI ditangkap disyaki melakukan kesalahan dibawah Seksyen 6 Akta Imigresen 1959/63 iaitu memasuki negara tanpa sebarang dokumen.


PM3 pendukung amalan lestari, pelihara sumber asli

(Produk yang dihasilkan Kilang Kertas 3, GSPP)

KUALA SELANGOR, 27 Oktober- Sultan Selangor Sultan Sharafuddin Idris Shah berkenan melancarkan Kilang Kertas 3 (PM3) GS Paperboard and Packaging (GSPP) Selangor di Mukim Tanjung 12, Banting, Kuala Langat, Selangor. PM3 ialah sebuah projek yang bernilai RM1.2 bilion, yang lahir hasil dari perancangan jangka panjang GSPP untuk kekal teguh di tahun-tahun mendatang walaupun berhadapan dengan saingan yang semakin sengit di pasaran.  Teknologi pembuatan kertas yang canggih mampu mengeluarkan kertas berjisim ringan, berkekuatan tinggi dan berkualiti bagi menghasilkan kotak pembungkusan yang baik tanpa menjejaskan mutunya selaras dengan hasrat GSPP untuk memanfaatkan sumber semula jadi dengan lebih berkesan.  Sebagai pendukung kuat amalan lestari bagi memelihara sumber asli, GSPP juga percaya masa depan global yang lebih baik boleh dibina dengan memacu hasil lestari untuk komuniti, alam sekitar dan pelanggannya.  Sultan Sharafuddin kemudian berkenan melawat tapak pameran disediakan dan mendengar penerangan mengenai produk dihasilkan GSPP Selangor yang memulakan operasi bermula April lalu sebelum menandatangani plak dan melancarkan majlis berkenaan. Baginda diiringi Tengku Permaisuri Selangor, Tengku Permaisuri Norashikin Abdul Rahman dan Raja Muda Selangor, Tengku Amir Shah.  Turut mengiringi baginda ialah Menteri Besar, Datuk Seri Amirudin Shari dan Pengerusi juga merangkap Ketua Pegawai Eksekutif Kumpulan Oji Holding Corporation, Hiroyuki Isono.

(Sultan Sharafuddin kemudian berkenan melawat tapak pameran GSPP)


KPLB wujudkan pasukan petugas khas banci kerosakan akibat banjir

KUALA NERANG, 27 Oktober - Pasukan petugas khas, Kementerian Pembangunan Luar Bandar (KPLB) akan melakukan bancian terhadap kerosakan yang berlaku akibat banjir.Menterinya, Datuk Seri Mahdzir Khalid berkata Ini termasuk jambatan dan jalan raya serta perkara yang terletak di bawah seliaan kementerian itu.

"Itu memang dibawah pemantauan kita, kita ada satu pasukan petugas khas yang kita tubuh di peringkat kementerian yang diketuai oleh Ketua Setiausaha sendiri untuk tengok di seluruh negara."Kita minta penduduk berwaspada dengan suasana musim sekarang ini dan harap dalam keadaan berjaga-jagalah...kalau ada arahan lanjut daripada pihak berkuasa elok kita keluar duduk di tempat lain buat sementara waktu," katanya ketika ditemui pemberita selepas menyampaikan sumbangan kepada penduduk terjejas banjir daerah Padang Terap di Kampung Perik, di sini.Hujan berterusan bermula petang semalam mengakibatkan aras air sungai Janing meningkat mendadak dan melimpahi tebing.Ini telah menyebabkan 76 penduduk dari Kampung Perik, Kampung Labi dan Kampung Bendang Raja terpaksa dipindahkan ke dua PPS di daerah itu.


"Biar Premier Sarawak buat pengumuman siapa akan bertanding" - Wan Junaidi

(Datuk Seri Dr. Wan Junaidi Tuanku Jaafar pada sidang media selepas Majlis Penyerahan Peranti Siswa di Universiti Putra Malaysia (UPM), Serdang, Selangor)

KUALA LUMPUR, 27 Oktober- Penyandang kerusi Parlimen Santubong, Datuk Seri Dr. Wan Junaidi Tuanku Jaafar menegaskan tidak akan membuat sebarang kenyataan berhubung keputusan bertanding di Parlimen itu, pada Pilihan Raya Umum Ke-15 (PRU15) kali ini.Beliau berkata, perkara itu, hanya akan diumumkan oleh Premier Sarawak Tan Sri Abang Johari Abang Openg, selaku Pengerusi Gabungan Parti Sarawak (GPS)."Saya sudah tegaskan yang saya tidak akan megeluarkan sebarang kenyataan berhubung perkara ini, biarlah Premier kami membuat pengumuman, dia Pengerusi GPS, kami lain berlainan sedikit, kita taat dengan keputusan parti,"katanyaBeliau yang juga Menteri di Jabatan Perdana Menteri (Parlimen dan Undang-Undang) berkata demikian selepas merasmikan Majlis Penyerahan Peranti Siswa di Universiti Putra Malaysia (UPM), Serdang, Selangor.Pada majlis sama, 4,187 pelajar UPM golongan B40 menerima Peranti Siswa.

(Datuk Seri Dr. Wan Junaidi Tuanku Jaafar pada Majlis Penyerahan Peranti Siswa di Universiti Putra Malaysia (UPM), Serdang, Selangor)


Bunuh juruteknologi pergigian empat tahun lalu, penganggur dihukum mati

(Abdul Malik Rosli diiringi anggota polis ketika tiba di Mahkamah Seremban)

SEREMBAN, 27 Oktober- Seorang penganggur dijatuhi hukuman gantung sampai mati di Mahkamah Tinggi Seremban hari ini selepas didapati bersalah membunuh seorang juruteknologi pergigian, empat tahun lalu.Hakim, Azizul Azmi Adnan menetapkan hukuman itu terhadap tertuduh, Abdul Malik Rosli, 24 tahun, selepas pihak pembelaan gagal menimbulkan keraguan munasabah pada akhir kes pembelaan.Azizul Azmi dalam penghakimannya menegaskan mahkamah tidak memberi budi bicara memandangkan tiada hukuman lain dalam kesalahan membunuh itu kecuali hukuman gantung sampai mati.Pada 12 Februari 2018, media melaporkan tertuduh didakwa di Mahkamah Majistret Port Dickson atas pertuduhan membunuh juruteknologi pergigian.Mengikut pertuduhan, dia didakwa membunuh Mahussin Abdul Rahim, 28 tahun, di sebuah unit di tingkat 4 Kuarters Klinik Kesihatan Lukut, Port Dickson pada pukul 1.40 pagi, 19 Januari 2018.Mayat Mahussin ditemukan oleh rakannya selepas 72 jam dilaporkan hilang dan tidak datang bekerja pada 22 Januari 2018.Suspek melarikan diri menggunakan motosikal mangsa dan siasatan polis membawa kepada penahanannya di sebuah rumah di Johor Bahru, pada 30 Januari.Hasil soal siasat polis, suspek mendakwa mengenali mangsa melalui aplikasi WeChat dan dijanjikan pekerjaan menyebabkan dia datang ke rumah mangsa menaiki bas, namun mangsa didakwa tidak menepati janji lalu berlaku pertengkaran sebelum suspek membunuh mangsa.


KTMB lancar Pelan Antirasuah Organisasi OACP 2022-2026

KUALA LUMPUR, 27 Oktober- Keretapi Tanah Melayu Berhad (KTMB) melancarkan buku Pelan Antirasuah Organisasi (OACP) KTMB 2022-2026 yang telah disempurnakan oleh Timbalan Ketua Setiausaha Pengurusan Kementerian Pengangkutan (MOT), Datuk Razali Mohamad di ibu negara.Ia, bagi melahirkan warga kerja yang efisien, responsif , berintegriti, telus, cekap dan membudayakan amalan bersih rasuah dalam melaksanakan tugas harian.Menerusi pelan tersebut, beberapa inisiatif telah dikenal pasti berdasarkan lima bidang keutamaan yang merangkumi perolehan, kewangan, operasi, tadbir urus, pentadbiran dan modal insan."Pelan Antirasuah Organisasi KTMB ini juga sebahagian bahan rujukan warga KTMB agar mereka benar-benar memahami aspek pematuhan diri dalam tugas masing-masing."Ia mengandungi inisiatif yang perlu dilaksana untuk menutup ruang dan peluang dari berlakunya jenayah rasuah dan pelanggaran integriti,"katanya.Turut menyaksikan pelancaran tersebut Pengarah Bahagian Pengurusan Integriti Agensi SPRM, Datuk Norazmi Karim, Pengerusi KTMB, Datuk Musa Sheikh Fadzir, dan Ketua Pegawai Eksekutif Kumpulan KTMB, Datuk Mohd Rani Hisham Samsudin.Tambah beliau pelan dibawah seksyen 17A akta SPRM 2009 itu merupakan dokumen yang dihasilkan dengan menggariskan tindakan menyeluruh dan bersepadu bagi memastikan warga KTMB dan pemegang taruh membudayakan ketelusan, akauntabiliti dan integriti dalam setiap tugasan serta aktiviti yang dilakukan agar ia dapat membentuk sahsiah diri yang baik untuk menyumbang kepada kemajuan negara.Setakat ini seramai tiga pegawai SPRM telah ditempatkan di KTMB bagi menangani isu-isu jenayah rasuah.

(Ucapan perasmian oleh Timbalan Ketua Setiausaha Pengurusan Kementerian Pengangkutan (MOT), Datuk Razali Mohamad)


PBT di Melaka diarah siap siaga hadapi bencana banjir

MELAKA, 27 Oktober- Pihak Berkuasa Tempatan (PBT) di Melaka diarah bersiap-siaga menghadapi sebarang kemungkinan bencana banjir di kawasan masing-masing, menjelang Pilihan Raya Umum ke-15 (PRU-15), 19 November ini. Ketua Menteri, Datuk Seri Sulaiman Md Ali berkata, segala proses pembersihan khasnya membabitkan sistem peparitan dan saliran air hujan perlu diurus dengan sebaik mungkin bagi mengelakkan bencana berkenaan berlaku.

(Ketua Menteri, Datuk Seri Sulaiman Md Ali)

Katanya, empat PBT terlibat ialah Majlis Bandaraya Melaka Bersejarah, Majlis Perbandaran Jasin, Majlis Perbandaran Hang Tuah Jaya dan Majlis Perbandaran Alor Gajah (MPAG) harus merealisasi usaha ini, dan semua pihak perlu memainkan peranan termasuk Ahli Majis. Ahli majis memainkan peranan penting dalam menjaga, mengemaskini dan melaporkan sebarang permasalahan yang timbul di kawasan masing-masing untuk proses penyelenggaraan. "Kita dengan kerjasama ahli majlis tengok sekiranya kalau ada kawasan atau saliran di bawah majlis perbandaran Alor Gajah, mereka akan melaporkan kepada pihak pengurusan dan pihak pengurusan akan memperbaiki maknanya ahli-ahli majlis yang ada di majlis, mereka menjaga zon-zon yang telah pun dikenalpasti perbandaran, mewakili kawasan tertentu..Jadi di kawasan tertentu, mereka yang akan memaklumkan kepada YDP jika ada kawasan yang tidak diselenggara atau pecah dan sebagainya, mereka harus maklumkan itu tugas ahli majlis" katanya, selepas menyempurnakan Majlis Perasmian Pejabat Majlis Perbandaran Alor Gajah (MPAG) yang baharu di Bandar Alor Gajah.  Sementara itu, Sulaiman yakin dengan bangunan baharu pejabat MPAG ini akan mampu menarik lebih banyak pelabur ke daerah tersebut. Katanya, pejabat yang menelan kos RM28.5 juta itu siap sepenuhnya pada April 2021 dan menempatkan 342 kakitangan PBT berkenaan yang seterusnya menjadi mercu tanda daerah ini. Sulaiman turut menyeru jabatan di peringkat negeri dan daerah mengembleng tenaga dan sumber bagi membantu PBT dalam menyediakan perkhidmatan terbaik kepada rakyat.


(Sidang media oleh Datuk Seri Hishammuddin Tun Hussein sebelum anggota MALBATT 850-10berlepas ke Lubnan di Pengkalan Udara Subang)

SUBANG, 27 Oktober- Seramai 854 anggota MALBATT 850-10 berlepas ke Lubnan hari ini bagi menggantikan pasukan MALBATT 850-9 yang bakal menamatkan misi United Nations Interim Force In Lebanon UNIFIL setelah berkhidmat selama 12 bulan.Majlis Pemakaian Beret PBB, Penyerahan bendera Malaysia serta penghantaran kumpulan pertama pasukan berkenaan disempurnakan oleh Menteri Kanan Pertahanan, Datuk Seri Hishammuddin Tun Hussein di Pengkalan Udara Subang.Keseluruhan anggota MALBATT 850-10 terdiri daripada 84 pegawai dan 770 anggota lain lain pangkat LLP, termasuk 30 pegawai dan anggota daripada Angkatan Bersenjata Diraja Brunei ABDB serta seorang Pegawai Kewangan dari Kementerian Pertahanan."Penglibatan berterusan ini bukan sahaja membuktikan ATM sentiasa bersedia dan siap siaga untuk mengatur gerak pasukan kita melalui penugasan di luar tanah air, mencerminkan pengiktirafan dunia terhadap keupayaan dan kepakaran ATM dalam melaksanakan misi pengaman,"kata Hishammuddin.Pasukan tersebut diaturgerakkan ke Lubnan secara berperingkat melibatkan empat peringkat penghantaran.MALBATT 850-10 akan meneruskan misi UNIFIL di bawah kawalan operasi Markas Sektor Barat UNIFIL dan di tempatkan di dua penempatan tetap iaitu Kem Ma'rakah dan Kem Tibnin.Selepas dua tahun, anggota keluarga dibenarkan berada di Pengkalan Udara Subang bagi mengucapkan selamat jalan kepada mereka yang terlibat dengan misi pengaman ini.

(Majlis Pemakaian Beret PBB, Penyerahan bendera Malaysia serta penghantaran kumpulan pertama pasukan  MALBATT 850-10 ke Lubnan di Pengkalan Udara Subang)


8 sistem teras dan 31 sistem aplikasi sokongan dibangunkan MPAG

MELAKA, 27 Oktober - Sebanyak lapan sistem teras dan 31 sistem aplikasi sokongan dibangunkan Majlis Perbandaran Alor Gajah (MPAG) dalam usaha memudahkan masyarakat di daerah itu mendapatkan perkhidmatan terbaik yang disediakan. Yang Dipertua MPAG, Saifuddin Abdul Karim berkata, sistem perkhidmatan pendigitalan ini membabitkan Sistem Lesen Online, Sistem Permohonan Sewaan Gerai, Sistem Penjawatan Online, Sistem e-Voting dan Sistem Aduan Awam Bersepadu.

(Yang Dipertua MPAG, Saifuddin Abdul Karim)

Beliau berkata, permohonan secara dalam talian yang mula diperkenalkan 1 Jun lalu ini menjimatkan masa kerja dan telah dimanfaatkan lebih 700 pengguna setakat ini. Saifuddin berkata, pihaknya menyasarkan 50 peratus peniaga dan rakyat akan menggunakan platform ini untuk sebarang permohonan dan penyaluran aduan permasalahan di daerah itu sehingga hujung tahun ini. "Rakyat kadang-kadang hendak dapatkan jawapan yang segera, jadi dari segi jabatan juga dalam organisasi kita ada sistem kami sendiri untuk membuat keputusan dengan cepat dan segera. Jadi berdasarkan pada sistem ini kita telah memendekkan masa proses itu yang penting dia hendak tahu benda itu dengan cepat jadi bila kita ada dalam sistem, prosuder kerja kita gunakan sistem yang dibangunkan yang dapat mempercepatkan atau memendekkan masa kita, tidak perlu mungkin lepas mesyuarat terus boleh melaporkn pada pemohon sama ada lulus atau tidak itu kelebihan sistem ini,”katanya ketika ditemui pada perasmian pejabat baharu MPAG yang disempurnakan Ketua Menteri, Datuk Seri Sulaiman Ali  Saifuddin berkata, MPAG kini sedang membuat kajian dan mendapatkan maklum balas orang ramai berkenaan sistem berkenaan bagi proses penambahbaikan bagi kemudahan rakyat.


Latihan simulasi menguji tahap kesiapsiagaan pelbagai agensi

MELAKA, 27 Oktober- Lebih 200 pegawai dan anggota pelbagai agensi penguatkuasa dan menyelamat di Melaka bersama aset dan fasiliti, terlibat dalam Latihan Simulasi Pengurusan Bencana sebagai persediaan menghadapi sebarang kejadian tidak diingini.  Ketua Koordinator Latihan, Dr Khamarul Ariffin Arif menjelaskan, simulasi bertujuan menguji tahap kesiapsiagaan ke semua pasukan terlibat berdasarkan garis panduan Majlis Keselamatan Negara (MKN) bilangan 20.  Latihan diadakan di Klinik Kesihatan Rembia dengan gambaran situasi sebuah helikopter terhempas di klinik berkenaan yang melibatkan lebih 50 mangsa.  Turut terlibat dalam latihan simulasi ini Hospital Alor Gajah dan Hospital Melaka, memandangkan kesemua fasiliti kesihatan ini masih perlu beroperasi seperti biasa walaupun sedang berlaku bencana.

(Ketua Polis Daerah Alor Gajah, Supt Arshad Abu)

“Sebab bila ada bencana hujungnya akan sampai ke hospital, hospital pun kena berjalan macam biasa dan hospital juga terpaksa menerima pesakit2 yang dalam bencana, jadi walaupun Hospital Melaka, Hospital Alor Gajah sedang menjalani latihan, aktiviti harian tetap berjalan mcm biasa jadi itu memang objektif pengurusan bencana sebab kena focus pada pesakit bencana, ”katanya. Manakala menurut Ketua Polis Daerah Alor Gajah, Supt Arshad Abu, banyak garis panduan yang disediakan dan SOP tindakan yang boleh dan tidak boleh dibuat, tidak ada tujuan lain hanya untuk menggariskan tindakan agar ia tidak bertindih ataupun tidak tahu hendak buat apa antara setiap agensi penyelamat.Latihan ini juga sebagai salah satu aktiviti dilaksana sempena Bulan Kesiapsiagaan Nasional 2022.


Waspada tawaran gaji lumayan luar negara - Polis

KUALA LUMPUR, 27 Oktober- Polis Diraja Malaysia (PDRM) yakin masih ramai rakyat Malaysia yang terperdaya dengan sindiket penipuan pekerjaan yang ditawarkan di luar negara. Modus operandi sindiket ini akan menawarkan pekerjaan dengan pulangan yang lumayan kepada mangsa dan mereka akan diarahkan bekerja selama 12 jam.

(Penolong Pengarah Bahagian D3 Antipemerdagangan Orang dan Antipenyeludupan Migran (ATIPSOM), Jabatan Jenayah Siasatan Bukit Aman, ACP Hazril Kamis)

Penolong Pengarah Bahagian D3 Antipemerdagangan Orang dan Antipenyeludupan Migran (ATIPSOM), Jabatan Jenayah Siasatan Bukit Aman, ACP Hazril Kamis berkata mangsa-mangsa yang tidak mencapai prestasi kerja yang ditetapkan akan didenda. "Sekiranya mangsa menerima tawaran bekerja di luar negera, mangsa hendaklah menyemak dahulu syarikat tersebut dengan pihak kementerian luar negara dan juga meneliti segala syarikat yang merekrut di malaysia dan harus membaca dan meneliti kontrak perjanjian pekerjaan tersebut," katanya selepas ditemu ramah di Angkasapuri.Setakat ini, sebanyak 236 laporan diterima melibatkan mangsa warga tempatan yang diperdaya menerusi sindiket scammer di beberapa negara antaranya Kemboja, Myanmar dan Laos.293 individu telah menjadi mangsa, 133 berjaya diselamatkan dan 160 individu masih terkandas.Hazril berpesan, waspada terhadap taktik sindiket penipuan pekerjaan di luar negara yang menawarkan gaji lumayan tetapi sebenarnya dipaksa bekerja bagi penipuan dalam talian (scammer).


297 notis saman dikeluarkan JPJ

KUALA LUMPUR, 27 Oktober- 402,626 nahas jalan raya direkodkan dengan 4,379 kematian bagi tempoh Januari hingga September tahun ini.Jumlah nahas dan angka kematian itu meningkat berbanding tempoh sama tahun lalu dengan pertambahan sebanyak 147,094 kes dan 1,055 kematian.Ketua Pengarah Jabatan Pengangkutan Jalan (JPJ) Datuk Zailani Hashim, menyeru pengguna jalan raya mematuhi peraturan ditetapkan terutama pengundi yang akan pulang ke kawasan masing-masing bagi melaksanakan tanggungjawab pada Pilihan Raya Umum Ke-15 (PRU15).

(Ketua Pengarah Jabatan Pengangkutan Jalan (JPJ) Datuk Zailani Hashim)

Dalam operasi itu, sebanyak 2,282 kenderaan pelbagai jenis termasuk bas, van, kereta dan motosikal diperiksa dengan 152 kenderaan diambil tindakan termasuk empat kenderaan disita.Daripada jumlah itu, sebanyak 297 notis saman dikeluarkan atas pelbagai kesalahan termasuk tiada cukai jalan atau cukai jalan tamat tempoh yang merekodkan antara kesalahan tertinggi selain kesalahan tiada lesen memandu, katanya."Saya menyeru kepada semua pengguna jalan raya tidak kira jenis kenderaan apa yang mereka bawa di atas jalan raya elemen untuk mematuhi peraturan undang-undang adalah amat penting sebab kita adalah negara berdaulat kita adalah negara yang ada undang-undang apabila kita melihat negara jiran yang paling dekat sekali singapura boleh mampu dan menguatkuasakan seperti mana negara-negara lain di sekitar asia dan kita mempunyai undang-undang tertentu patut kita kuat kuasakan ini yang patut kita jalankan seperti polis, JPJ yang di beri mandat untuk menjaga aspek keselamatan jalan raya," katanya pada sidang media di lokasi Advokasi Keselamatan Jalan Raya Bersepadu di Plaza Tol Sungai Besi hala selatan, tengah malam tadi.Ujar Zailani lagi, tiada cukai jalan atau cukai jalan tamat tempoh antara kesalahan utama yang kerap dilakukan pengguna jalan raya bagi semua jenis kenderaan.Operasi semalam melibatkan seramai 98 anggota terdiri daripada JPJ, Polis Diraja Malaysia (PDRM), Jabatan Imigresen Malaysia (JIM) dan Lebuhraya Utara - Selatan (PLUS) terbabit dalam operasi semalam.Turut hadir, Timbalan Ketua Setiausaha (Pengurusan) Kementerian Pengangkutan Datuk Razali Mohamad dan Timbalan Ketua Pengarah JPJ (Perancangan dan Operasi) Aedy Fadly Ramli.


Program TVET KEMAS 'laku' dalam kalangan lepasan sekolah

(Datuk Seri Mahdzir Khalid menyampaikan 'scroll' kepada graduan pada Majlis Konvokesyen Kemahiran Malaysia Ke-13 KEMAS)

ALOR SETAR, 27 Oktober– Jabatan Kemajuan Masyarakat (KEMAS) berjaya melahirkan 493 graduan Sijil Kemahiran Malaysia (SKM) dan Diploma Kemahiran Malaysia (DKM) tahun ini.Menteri Pembangunan Luar Bandar, Datuk Seri Mahdzir Khalid berkata, kesemua graduan adalah pelatih dari Akademi Kemahiran KEMAS Seri Iskandar dan Gopeng, Perak dan Penyelia Kemahiran KEMAS."KEMAS telah memperuntukkan sejumlah RM2 juta tahun ini untuk melaksanakan program sijil dan diploma tersebut dalam bidang Pendidikan Latihan Teknikal dan Vokasional (TVET) yang diiktiraf oleh Jabatan Pembanguan Kemahiran (JPK) di bawah Kementerian Sumber Manusia. "Program TVET di KEMAS itu mendapat sambutan yang tinggi daripada lepasan sekolah,"katanya.Beliau berkata demikian pada sidang media selepas Majlis Konvokesyen Kemahiran Malaysia Ke-13 KEMAS, hari ini.Turut hadir, Ketua Pengarah KEMAS, Ahmad Kamal Idris Mohd Nawawi dan Setiausaha Bahagian Dasar dan Perancangan Strategik KPLB, Abdul Kahar Abdullah.Jelas Mahdzir, TVET KEMAS memberi fokus dalam bidang jahitan dan kulinari dengan kos pengajian ditanggung sepenuhnya oleh kerajaan.Para pelajarnya yang terdiri daripada belia dan beliawanis kumpulan B40, berpeluang untuk menguasai kemahiran serta memperolehi sijil dan diploma."Kita membuka peluang itu untuk direbut oleh mereka yang berminat kerana kemahiran itu amat berguna kepada mereka sekaligus membuka peluang kepada graduan untuk mendapatkan pekerjaan atau membuka perniagaan sendiri berkaitan kemahiran yang diperoleh itu".Tambah Mahdzir, KEMAS adalah satu-satunya agensi kerajaan yang melaksanakan program Diploma Lanjutan Kemahiran Malaysia Tahap 5 dalam Bidang Pengurusan Fesyen dan Pakaian. Setakat ini, KEMAS telah melahirkan seramai 2,400 orang graduan dalam pelbagai bidang kemahiran sejak tahun 2007.Sementara itu pada majlis sama, Mahdzir turut menyampaikan Anugerah Khas, Anugerah Ketua Pengarah, Anugerah Ketua Setiausaha (KSU) dan Anugerah Menteri kepada pelatih yang mencapai tahap cemerlang sepanjang tempoh pengajian.Seramai 151 graduan adalah penerima DKM manakala 342, graduan SKM.

(Datuk Seri Mahdzir Khalid bergambar kenangan bersama tenaga pengajar KEMAS)


Bekas Ketua Pengarah Penyiaran, Datuk Abdullah Mohamad meninggal dunia

KUALA LUMPUR, 27 Oktober- Mantan Ketua Pengarah Penyiaran, Datuk Abdullah Mohamad meninggal dunia di Damansara Specialist Hospital pada pukul 5.00 pagi tadi, kata anaknya Datuk Mohamad Arif Abdullah.Jenazah allahyarham akan dibawa ke Masjid At-Taqwa TTDI dan kemudian dikebumikan di Tanah Perkuburan Islam Bukit Kiara selepas solat zuhur, kata Arif.Abdullah, 91, namanya mula tercatat dalam sejarah penyiaran negara sebagai Ketua Pengarah Penyiaran pada 1975 menggantikan Dol Ramli yang bersara setelah menyandang jawatan itu sejak 1969 berikutan penggabungan perkhidmatan radio dan televisyen.

(Bekas Ketua Pengarah Penyiaran, Datuk Abdullah Mohamad, 91, meninggal dunia pagi tadi)

Berasal dari Muar, Johor, Abdullah mula berkecimpung dalam bidang penyiaran pada Januari 1954 sebagai juruhebah dan penterjemah seterusnya berkhidmat di Bahagian Melayu British Broadcasting Corporation, London bermula 1957 hingga 1962.Selain bertugas membuat hebahan dan memutarkan piring hitam dalam konti siaran, beliau juga terlibat dengan tugas di luar untuk menemu ramah pemimpin dan masyarakat serta membuat ulasan selari bagi acara- acara penting untuk siaran radio.Selama lima tahun di stesen itu, Abdullah sempat menimba banyak pengalaman dalam bidang penyiaran dan kemudian kembali ke tanah air dan mengalihkan perhatiannya pula kepada penerbitan siaran TV yang bermula pada 28 Disember 1963. Menariknya dalam sejarah penyiaran TV di Malaysia kerana beliau merupakan salah seorang daripada lapan penerbit TV perintis. Mereka yang lain ialah Ahmad Merican, Hashim Amir Hamzah, Long Hin Boon, Syed Alwi, Tan Gek Seam, Jimmy Massang dan Richard Job. Beliau diberi tanggung- jawab menerbitkan rancangan Arena Sukan, sebagai salah satu rancangan TV yang diminati penonton.Kerjayanya dalam bidang penyiaran turut berkembang apabila perkhidmatan Radio Malaysia dan TV Malaysia (RTM) disatukan menjadi Radio Televisyen Malaysia pada 1969.Beliau dilantik sebagai Pengawal Rancangan TV, Pengarah Rancangan RTM dan kemudiannya Timbalan Ketua Pengarah Penyiaran. Kemuncak kerjaya, beliau dilantik sebagai Ketua Pengarah Penyiaran pada 1975. Kedua-dua perkhidmatan radio dan TV, RTM bawah pentadbirannya terus berkembang termasuk stesen-stesen radio di peringkat kawasan dan negeri. Antara pencapaian RTM di bawah pentadbirannya adalah pengenalan siaran televisyen berwarna di Malaysia dan peluasan siaran televisyen ke stesen Sabah dan Sarawak.Allahyarham Abdullah yang juga pengasas dan presiden pertama PVRTM pernah menerima anugerah Tokoh Seri Angkasa pada 2010, dan National Press Club juga pernah menganugerahkan beliau dengan NPC-Ambank Media Legend Award 2012 bagi menghargai sumbangannya dalam industri media negara.Beliau juga pernah dilantik sebagai Honorary ABU Councillor, dan menerima darjah kebesaran yang membawa gelaran Datuk daripada kerajaan.Abdullah meninggalkan seorang balu Datin Marion Abdullah dan empat anak.


Talian Bantuan Perkhidmatan Sokongan Psikososial: Terengganu rekod lebih 5,500 panggilan

TERENGGANU, 27 Oktober- Lebih 5,500 panggilan menerusi Talian Bantuan Perkhidmatan Sokongan Psikososial pada 2021.Jumlah itu meningkat lima kali ganda berbanding pada 2020.Pengarah kesihatan Terengganu, Datuk Dr. Kasemani Embong turut memaklumkan, 29 peratus penduduk di negeri itu juga dikenal pasti mula mendapat bantuan kesihatan mental.

(Pengarah Kesihatan Terengganu, Datuk Dr. Kasemani Embong, di Majlis Perasmian Sambutan Hari Kesihatan Mental dan Jantung peringkat Terengganu)

Bagaimanapun, daripada jumlah itu, hanya satu peratus menerima rawatan berkaitan. Kebanyakan yang mendapat rawatan merupakan golongan muda berusia 20 hingga 30-an yang bermula daripada tekanan emosi.  Sehubungan itu, 20 pegawai psikologi kaunseling kontrak dilantik sejak 2020 untuk ditempatkan di klinik kesihatan terpilih dan ditugaskan sebagai jurupulih terapi cara kerja mental. "Hanya satu peratus yang datang dapat rawatan diaorang ini perlukan sokongan dari keluarga dan orang ramai supaya mereka boleh hidup normal macam orang lain," katanya kepada media pada majlis perasmian Sambutan hari kesihatan mental dan jantung peringkat Terengganu.


Paras air pasang besar di Kuala Kedah meningkat

ALOR SETAR, 27 Oktober- Susulan fenomena air pasang besar di Kuala Kedah.Paras kenaikan air pasang yang dicatatkan awal pagi tadi adalah pada 3.00 meter iaitu 0.02 meter lebih tinggi berbanding semalam.  Pegawai Pertahanan Awam Daerah Kota Setar,Kapten Pertahanan Awam Norlizawati Ismail berkata kenaikan itu menyebabkan 37 buah rumah dan 19 kedai di Taman Seri Putra Kuala Kedah terjejas.  Bagaimanapun air di kawasan terjejas dilaporkan telah surut pagi tadi.  Katanya selain itu, beberapa rumah di sepanjang Jalan Tok Pasai turut dimasuki air.  Paras kenaikan air pasang yang dicatatkan semalam 2.98 meter .  Ia berdasarkan pemantauan yang dilakukan anggota APM dan dibantu Jabatan Sukarelawan Malaysia RELA dari pukul 1.27 pagi hingga 2.10 pagi tadi.  Kenaikan paras air pasang juga dicatatkan di Pasar Kota Marin dan Terminal Penumpang Feri Kuala Kedah.  Setakat ini keadaan cuaca dilaporkan baik.


713 petugas kesihatan Terengganu ditugaskan di PPS

TERENGGANU, 27 Oktober- Seramai 713 petugas Jabatan Kesihatan Terengganu akan ditugaskan bagi membantu penduduk terjejas banjir di pusat pemindahan sementara seluruh negeri itu.  Ia sebagai persediaan menghadapi monsun timur laut mulai bulan depan.

(Pengarah Kesihatan Terengganu, Dato’ Dr. Kasemani Embong)

Pengarah Kesihatan Terengganu, Dato’ Dr. Kasemani Embong berkata, 346 petugas akan mengendalikan aktiviti kawalan penyakit sebelum, semasa dan pasca banjir di PPS.  Manakala selebihnya berada dalam mode siap sedia jika berlaku kecemasan di PPS.  Selain sumber manusia, fasiliti, ubat ubatan dan logistik juga berada dalam siap siaga.  "Kita sudah kenal pasti, klinik yang ada kemugkinan di tenggelami air banjir dan sudah kenal pasti kenderaan yang perlu diguna pakai semasa banjir serta keperluan peralatan banjir dan genset.persediaan kumpulan kesihatan. Kita akan tempatkan di PPS mengikut bilangan mangsa banjir..lebih 1,000 kita tetapkan secara stastitik, jika bawah dari itu kita akan pergi setiap hari," katanya.  Terdahulu beliau merasmikan sambutan hari kesihatan mental dan jantung sedunia peringkat negeri di Dungun.


JPJ keluar 505 notis pelbagai kesalahan di Johor

JOHOR BAHRU, 27 Oktober- Jabatan Pengangkutan Jalan (JPJ) Johor mengeluarkan 505 notis atas pelbagai kesalahan, menerusi Ops Pengarah, dijalankan di persimpangan Jalan Bandar Pasir Gudang, Johor Bahru, semalam.  Menerusi kenyataan JPJ Johor, operasi melibatkan lapan anggota Jabatan Alam Sekitar dan Jabatan Imigresen Johor, dengan mensasarkan pemandu warga asing (PeWA).

(Jabatan Pengangkutan Jalan (JPJ) Johor, melakukan operasi Pengarah di persimpangan Jalan Bandar Pasir Gudang)

Hasil daripada penguatkuasaan yang dijalankan sebanyak 834 kenderaan telah diperiksa JPJ Johor mengeluarkan sebanyak 505 notis membabitkan 545 kesalahan dikesan, antaranya 208 notis P22 kerana tiada lesen memandu, dan 132 notis Lesen Kenderaan Motor (LKM) tamat tempoh. Sembilan buah kenderaan telah disita dibawah Sek 64 (1) dan 473 notis P22 dikeluarkan atas kesalahan tiada lesen memandu (CDL) Selain 125 notis tiada perlindungan insurans, dan sembilan kenderaan, disita.  Tindakan diambil mengikut Akta Pengangkutan Jalan 1987. JPJ memaklumkan, sebarang aduan trafik boleh disalurkan terus melalui aplikasi e-Aduan@jpj atau http://jpj.spab.gov.my beserta butiran pengadu dan butiran aduan.


Tiga PPS dibuka, banjir enam buah kampung di Kedah

PADANG TERAP, 27 Oktober- Tiga pusat pemindahan sementara PPS dibuka di daerah Kubang Pasu dan Padang Terap susulan banjir di enam buah kampung malam tadi. Sejumlah 164 penduduk terjejas daripada 50 keluarga ditempatkan di ketiga- tiga PPS berkenaan setakat jam 8.00 pagi tadi.  Di Padang Terap seramai 76 penduduk terjejas daripada 23 keluarga ditempatkan di kedua- dua PPS berkenaan.  Pegawai Pertahanan Awam Daerah Padang Terap Leftenan (PA) Roshidi Kassim @ Md Rejab berkata PPS dibuka pukul 11.46 malam tadi ,di Sekolah Kebangsaan(SK) Perik dan SK Tualak.  Hujan lebat sejak pukul 5.00 petang semalam menyebabkan paras air Sungai Janing meningkat sehingga berlaku banjir melibatkan Kampung Perik,Kampung Labi dan Kampung Bendang Raja.  Sementara itu di daerah Kubang Pasu, satu PPS dibuka di Sekolah Kebangsaan Binjai Jitra daerah Kubang Pasu berikutan banjir di tiga buah kampung malam tadi.  Pegawai Pertahanan Awam Daerah Kubang Pasu,Kapten (PA) Mohd Adenin Suhaimi menerusi kenyataan memaklumkan seramai 88 penduduk terjejas daripada 27 keluarga ditempatkan di PPS berkenaaan.  PPS dibuka pukul 10.00 malam tadi dengan menempatkan penduduk terjejas banjir dari Kampong Telok dan Kampung Bendang Dalam dan Tanjung di mukim Binjai.  Kerja kerja memindahkan penduduk terjejas banjir turut melibatkan anggota Jabatan Bomba dan Penyelamat JBPM,polis,Angkatan Tentera Malaysia ATM,Jabatan Sukarelawan Malaysia Real dan pejabat daerah.


137 peningkatan kes demam denggi Pada Minggu Epidemiologi ke-42 - KKM

KUALA LUMPUR, 27 Oktober- Kementerian Kesihatan Malaysia (KKM) melaporkan sebanyak 1,614 kes demam denggi dilaporkan pada Minggu Epidemiologi ke-42 iaitu dari 16 hingga 22 Oktober ini berbanding 1,477 kes pada minggu sebelumnya.Ketua Pengarah Kesihatan, Tan Sri Dr Noor Hisham Abdullah berkata ia menunjukkan peningkatan sebanyak 137 kes (9.3%).

(Ketua Pengarah Kesihatan, Tan Sri Dr Noor Hisham Abdullah)

"Sebanyak satu kematian akibat komplikasi demam denggi dilaporkan pada Minggu Epidemiologi ke-42 tahun 2022."Kumulatif kes demam denggi yang dilaporkan sehingga kini adalah sebanyak 48,109 kes berbanding 21,308 kes bagi tempoh sama tahun 2021 iaitu peningkatan sebanyak 26,801 kes (125.8%), Manakala sebanyak 29 kematianakibat komplikasi denggi dilaporkan berbanding 16 kematian bagi tempoh yang sama pada tahun 2021, iaitu peningkatan sebanyak 13 kematian (81.3%)," katanya dalam kenyataan hari ini.Dr Noor Hisham berkata, 51 lokaliti hotspot dilaporkan pada minggu ini berbanding 53 lokaliti hotspot pada minggu sebelumnya dengan 30 lokaliti hotspot berada di Negeri Selangor, 11 lokaliti hotspot di Sabah, lapan lokaliti hotspot di WPKL & Putrajaya dan masing-masing satu lokaliti hotspot di Kedah serta Melaka.Sementara itu, survelan chikungunya merekodkan sebanyak tujuh kes pada minggu ke-42 dengan tiga kes dari Pulau Pinang, dua kes dari WPKL & Putrajaya dan masing-masing satu kes dari Selangor serta Melaka. Jumlah kumulatif kes chikungunya sehingga kini adalah 669 kes.Bagi survelan zika, sebanyak 1,619 sampel darah dan 16 sampel urin telah dijalankan saringan zika dan hasil kesemuanya adalah negatif.Keadaan hujan diselang-seli dengan cuaca panas yang berlaku di negara kita mutakhir ini merupakan keadaan yang amat kondusif untuk nyamuk Aedes membiak. Justeru, Dr Noor Hisham menasihatkan, periksa dan musnahkan tempat berpotensi pembiakan nyamuk Aedes di dalam dan di luar rumah sekurang-kurangnya 10 minit setiap minggu. "Pastikan kawasan berhampiran dengan kediaman seperti lorong belakang rumah, kawasan kebun tanaman, tanah lot kosong dan taman rekreasi bebas dari bekas-bekas berpotensi yang boleh menjadi tempat pembiakan Aedes. "Simpan bekas yang masih diperlukan di tempat kering serta buang bekas yang tidak diperlukan secara berhemah. "Jangan alpa, demam denggi boleh meragut nyawa. Tiada Aedes, tiada Denggi, Chikungunya, dan Zika," katanya.


JPJ Perlis gempur kenderaan Thailand di Kompleks ICQS Padang Besar

(OPS PeWA JPJ Perlis di Kompleks ICQs Padang Besar)

PADANG BESAR, 27 Oktober- Unit Operasi Jabatan Pengangkutan Jalan Perlis menggempur pemandu warga asing menerusi OPS PeWA di Kompleks Imigresen, Kastam dan Kuarantin (ICQs) Padang Besar. Ia berikutan aduan orang awam berikutan kesesakan lalu lintas di kompleks berkenaan yang berpunca daripada deretan kenderaan perdagangan atau lori dari Thailand yang menunggu giliran untuk pemeriksaan di laluan masuk.Pengarah JPJ Perlis, Fatimah Mohamed Ali Piah berkata, pihaknya mengeluarkan 22 notis saman kepada pemandu warga Thailand kerana melakukan kesalahan meletak kenderaan sehingga menghalang lalu lintas dan memandu melawan arus di laluan utama ke kompleks ICQS.Beliau turut memberi peringatan tegas kepada semua pemandu warga asing supaya sentiasa mematuhi undang-undang negara ini bagi mengelakkan dikenakan tindakan saman oleh agensi penguat kuasa di negara ini.


Bomba berjaya keluarkan mangsa kereta terbalik

SUNGAI PETANI, 27 Oktober- Tiga sekeluarga terselamat selepas kenderaan mereka terbabas dan terbalik di dalam semak Jalan Bukit Selambau, Ladang Tai Seng Sungai Petani, Kedah, semalam. Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain berkata seorang mangsa yang terperangkap berjaya dikeluarkan.

"Setibanya di lokasi, Komander Operasi PBK II Rashid Mamat melaporkan sebuah kenderaan terbabas dan memasuki kawasan semak berhampiran dengan keempat-empat tayar disebelah atas, dan dalam keadaan kereta terbalik terdapat seorang mangsa terperangkap dikeluarkan oleh pasukan bomba dari Balai Bomba Dan Penyelamat Amanjaya manakala dua lagi mangsa berjaya dikeluarkan oleh orang awam," katanya. Mangsa dikenali Salizan Sopian 44 tahun, Shahidah Mohd Nasir 24 tahun dan Roslina Md Amin 44 tahun. Kesemua mangsa mengalami kecederaan ringan dan dihantar ke Hospital Sungai Petani untuk rawatan lanjut.


Satu PPS dibuka di Kubang Pasu

KUBANG PASU, 27 Oktober- Satu Pusat Pemindahan Sementara (PPS) dibuka di Sekolah Kebangsaan Binjai Jitra, di daerah ini, berikutan banjir di dua buah kampung malam tadi.  Pegawai Pertahanan Awam Daerah Kubang Pasu, Kapten (PA) Mohd Adenin Suhaimi menerusi kenyataan memaklumkan, setakat pukul 3.00 pagi, seramai 88 penduduk terjejas daripada 27 keluarga ditempatkan di PPS berkenaan. PPS tersebut dibuka pukul 10.00 malam tadi dengan menempatkan penduduk terjejas dari Kampong Telok dan Kampung Bendang Dalam di mukim Binjai.  Ia melibatkan 51 dewasa, 22 kanak-kanak, 14 warga emas dan seorang bayi.  Kerja-kerja memindahkan penduduk turut melibatkan 79 anggota dari Jabatan Bomba dan Penyelamat (JBPM), Polis Diraja Malaysia (PDRM), Angkatan Tentera Malaysia (ATM), Jabatan Sukarelawan Malaysia (RELA), Jabatan Kebajikan Masyarakat (JKM) dan pejabat daerah.

(Seramai 88 penduduk terjejas daripada 27 keluarga ditempatkan di PPS Sekolah Kebangsaan Binjai Jitra)


Usahawan OKU terus diberi bimbingan, latihan dan sokongan

KUALA LUMPUR, 27 Oktober- Usahawan Orang Kurang Upaya (OKU) terus diberi bimbingan, latihan dan sokongan agar mereka berkembang maju seperti individu lain.MicroBizReady dan latihan berstruktur antara inisiatif bagi memperkasa golongan ini khasnya dalam bidang keusahawanan digital (e-commerce).Inisiatif itu jelas Presiden Majlis Belia OKU Malaysia (MBOKU), Mohd Faiz Shuhaimi dapat memberi pendedahan seperti pembinaan laman web dan strategi perniagaan secara percuma."Apa yang penting, kita mewujudkan ekosistem yang menyokong kepada usahawan, bukan sekadar mereka menyertai program dan program tersebut tamat, susulan lepas itu tidak ada. "Itu perlunya diwujudkan program berbentuk 'mentoring', program berbentuk bimbingan keusahawanan yng berterusan supaya usahawan-usahawan OKU diluar sana, apabila mereka mempunyai sesuatu cabaran dan halangan, mereka ada pihak yang boleh mereka rujuk. "Dari segi pembangunan perniagaan mereka juga dapat diperkemaskan," katanya kepada RTM.

Golongan OKU perlu berkemahiran tinggi dalam industri yang diceburi agar boleh bersaing di peringkat tempatan dan antarabangsa."Kita kena berdaya saing seiring insan lain supaya kita dapat memperkasakan diri kita, keluarga serta masyarakat."Supaya komuniti OKU dapat dilihat dalam pergerakan, satu kumpulan yang agak besar supaya dapat diperjuangkan dan terus diperkasakan dalam struktur pembangunan ekonomi," jelas usahawan OKU, Muhamad Asyraf Mahat.


Warga RTM perlu tingkat kualiti perkhidmatan seiring transformasi teknologi

KUALA LUMPUR, 27 Oktober- Warga Radio Televisen Malaysia (RTM) diseru sentiasa mentransformasikan diri agar kualiti perkhidmatan sering dengan peredaran teknologi.Gesaan itu dizahirkan Ketua Pengarah Penyiaran, Datuk Che Roslan Che Daud ketika menghadiri Majlis Kesyukuran, Solat Hajat dan Bacaan Yasin bersama warga RTM, di Masjid Muhammadi, Angkasapuri.Ia bersempena pelancaran Angkasapuri Kota Media."Harapan saya dengan tersergam indahnya bangunan Angkasapuri Kota Media ini dan juga peralatan yang tersedia, yang agak canggih berbanding dengan tempat-tempat lain dan moden."Dengan auditorium yang besar, yang baru dengan teknologi moden kita harap warga RTM itu sendiri dapat mentransformasikan diri mereka untuk sama-sama meningkatkan kualiti perkhidmatan, itu sangat penting," katanya di sini.

Majlis yang dipimpin imam Masjid Sultan Mizan Putrajaya, Ustaz Mohd Rahdi Abdul Ghani dimulakan dengan solat Maghrib berjemaah diikuti solat hajat, bacaan Yasin dan doa selamat serta solat Isyak.


Insiden helikopter terhempas, enam mangsa berjaya dibawa keluar dari lokasi nahas

BRINCHANG, 26 Oktober- Enam mangsa yang terlibat dalam insiden helikopter terhempas di Hutan Simpan Bukit Kinta, berjaya dibawa keluar malam ini. Ketua Polis Perak, Datuk Mohd Yusri Hassan Basri berkata mangsa terakhir dibawa keluar pada pukul 9.30 malam.  Ke semua mangsa berumur antara 31 hingga 48 tahun.  Mangsa dikenali sebagai Fedzrol Norazam, 43; Munirah Abd Rahman, 53; Zainurol Fazlan Zainudin, 40; Muhamad Azlan Hanifah, 31; Norhasikin Abu Seman, 38, dan Hashilawati Hussin, 43.  "Mangsa menghubungi sendiri ke pusat kawalan atau pun ke rakan mereka di luar sana untuk mendapatkan bantuan, kita pun mendapat maklumat daripada mangsa. "Alhamdulillah sepanjang SAR ini dijalankan dari tempat Pos Kawalan Tempat Kejadian (PKTK) tadi ke tempat kemalangan atau helikopter terhempas, kita tidak mengalami apa-apa kesukaran."Kerana ada hutan-hutan kecil dan kita boleh sampai ke bangkai pesawat yang terhempas dan juga berjumpa, menyelamatkan mangsa dalam keadaan tidak menghadapi apa-apa masalah," katanya.  Beliau berkata demikian ketika ditemui pada sidang media di Pejabat Daerah dan Tanah Cameron Highlands. Ke semua mangsa telah diselamatkan dan dihantar ke Hospital Tanah Rata Cameron Highlands untuk rawatan lanjut.

(Ketua Polis Perak, Datuk Mohd Yusri Hassan Basri)

Sementara itu, Mohd Yusri turut memaklumkan bangkai pesawat akan diuruskan Pihak Berkuasa Penerbangan Awam Malaysia (CAAM).  Sepanjang operasi dijalankan, seramai 127 anggota melaksanakan kerja-kerja menyelamat terdiri daripada PDRM, Bomba, VAT 69, Tentera, Pejabat Daerah dan Kementerian Kesihatan Malaysia (KKM).  Dalam kejadian pada pukul 1.20 petang tadi, pihak polis menerima maklumat daripada Menara Kawalan Trafik Udara (CAAM) Ipoh bahawa terdapat sebuah helikopter telah terhempas di kawasan sempadan negeri Perak-Pahang berhampiran Cameron Highlands.  Mangsa terdiri daripada seorang juruterbang lelaki dan lima pegawai perubatan dari Pasukan Doktor Udara (PDU) Pejabat Kesihatan Daerah Kinta.  Semasa kejadian, pesawat tersebut dalam perjalanan pulang dari Kampung Gawin Gua Musang ke Pangkalan PDU di Hospital Bahagia Ulu Kinta Perak setelah menjalankan tugas perkhidmatan perubatan masyarakat.  Siasatan akan dijalankan pihak Biro Siasatan Kemalangan Udara di bawah Kementerian Pengangkutan.


Kemalangan helikopter libatkan Pasukan Doktor Udara PKD Kinta - Khairy

PUTRAJAYA, 26 Oktober - Kementerian Kesihatan hari ini mengesahkan nahas udara helikopter berhampiran Brinchang, Cameron Highlands petang tadi melibatkan Pasukan Doktor Udara (FDU) Pejabat Kesihatan Daerah (PKD) Kinta.Dalam satu kenyataan Menteri Kesihatan, Khairy Jamaluddin berkata, ketika kejadian, pasukan tersebut dalam perjalanan pulang ke Ipoh selepas selesai melakukan lawatan berkala ke perkampungan Orang Asli di Gua Musang, Kelantan.Menurutnya, notifikasi kejadian diterima Hospital Sultanah Hajjah Kalsom (HoSHKA), Cameron Highlands pada pukul 1.50 petang dari Ibu pejabat Polis Daerah (IPD) Cameron Highlands.“Mangsa yang terlibat seramai enam orang terdiri daripada seorang pegawai perubatan, penolong pegawai perubatan, jururawat kesihatan, pembantu kesihatan awam, seorang jururawat masyarakat dan seorang juruterbang.“Jabatan Bomba dan Penyelamat selaku pasukan 'first responder' sampai ke lokasi kejadian dan dalam usaha membawa turun semua mangsa,” kata beliau dalam kenyataan tersebut, hari ini.Jelas Khairy, dua pasukan perubatan kecemasan diketuai seorang pakar perubatan kecemasan turut digerakkan ke tempat kejadian dari HoSHKA.

(Kemalangan helikopter melibatkan Pasukan Doktor Udara PKD Kinta)

Semua mangsa dibuat penilaian terlebih dahulu oleh pasukan petugas perubatan di zon rawatan apabila dibawa keluar dari tempat nahas.Menurut beliau, mangsa yang stabil dirujuk ke Hospital Raja Permaisuri Bainun, Ipoh, manakala yang mengalami kecederaan distabilkan terlebih dahulu di HoSHKA sebelum dirujuk ke Hospital Raja Permaisuri Bainun.“Setakat pukul 7 malam, empat mangsa yang cedera dibawa keluar dari tempat nahas ke zon rawatan untuk dilakukan penilaian perubatan.Dua daripadanya dirujuk ke HoSHKA untuk pemeriksaan lanjut dan penilaian semula status kesihatan masing-masing manakala dua lagi masih di zon rawatan.“Sementara itu, dua lagi mangsa sedang dibawa keluar dari tempat nahas ke zon rawatan. Punca helikopter membuat pendaratan kecemasan masih di dalam siasatan,” kata beliau.Khairy berkata perkembangan terkini kejadian akan dimaklumkan dari semasa ke semasa.Berita berkaitan :Helikopter mendarat cemas di Brinchang, tiga orang cedera serius


PASKAL sedang laksana perolehan aset baharu

LUMUT, 26 Oktober- Pasukan Khas Laut (PASKAL) Tentera Laut Diraja Malaysia (TLDM) sedang melaksanakan perolehan aset baharu pelbagai jenis dalam masa terdekat.

Menteri Kanan Pertahanan, Datuk Seri Hishammuddin Tun Hussein berkata, perolehan aset baharu berkenaan dibuat hasil perbincangan berterusan antara kepimpinan Kementerian Pertahanan serta TLDM dengan mengambil kira kehendak serta keperluan pengguna akhir sendiri iaitu TLDM.  Jelasnya, PASKAL tidak hanya mementingkan latihan taktikal semata-mata, malah memerlukan aset yang berkeupayaan menangani ancaman keselamatan semasa.

(Datuk Seri Hishammuddin Tun Hussein mengadakan lawatan kerja ke Pangkalan TLDM Lumut untuk meninjau tahap kesiapsiagaan TLDM khususnya PASKAL/FB MINDEF)

"Kumpulan-kumpulan elite ni penting dalam konteks kita hendak memastikan moral anggota ATM sentiasa berada pada tahap tertinggi dan saya tahu dan lihat sendiri kemampuan mereka secara fizikal atur gerak anggota, tetapi pada masa sama tidak ada sebab pihak MINDEF tidak dapat membekal aset aset yang diperlukan oleh mereka dalam masa yang diharapkan", katanya kepada pemberita selepas mengadakan lawatan rasmi Ke KD Panglima Garang, Pangkalan TLDM Lumut di Lumut, Perak.  Tambahnya, PASKAL turut bakal menerima lebih 900 aset pelbagai jenis yang disumbangkan oleh Amerika Syarikat merangkumi Glock 17 Gen 4; M4 Carbine; Bullet Proof Vest; Spotter Scope; dan Radio Hand Held Thales.  Katanya, sumbangan itu diperoleh menerusi kerjasama pertahanan erat antara Malaysia-Amerika Syarikat (AS) khususnya melalui program 'Building Partnership Capacity' serta hasil hubungan akrab beliau dengan Setiausaha Pertahanan AS, Lloyd J. Austin III.


Lima premis pajak gadai haram diserbu di Melaka, Selangor dan Perlis

(Asisten Komisioner Mohd Fauzi Hassan (tiga dari kiri) menunjukkan barang kemas yang dirampas dalam serbuan ke atas lima premis pajak gadai haram)

PUTRAJAYA, 26 Oktober - Lima premis pajak gadai haram diserbu Bahagian Kawalan Kredit Komuniti, Kementerian Perumahan dan Kerajaan Tempatan (KPKT) antara Mei hingga Ogos lalu membabitkan jumlah rampasan bernilai lebih RM200,000.Menurut Ketua Siasatan dan Pemantauan Bahagian Kawalan Kredit Komuniti KPKT, Asisten Komisioner Mohd Fauzi Hassan kedai pajak gadai tanpa lesen itu mengenakan kadar faedah lebih tinggi berbanding kadar dua peratus yang ditetapkan.Jelasnya, serbuan dilakukan masing-masing dua di Melaka dan Selangor serta satu di Perlis.Enam individu ditahan berusia antara 20 hingga 50 tahun bagi siasatan mengikut Seksyen 7(2) Akta Pemegang Pajak Gadai 1972 (Akta 81) kerana menjalankan perniagaan pemegang pajak gadai tanpa lesen sah."Lesen pajak gadai dikeluarkan oleh pihak kementerian jadi mereka ini sekiranya ada lesen orang ramai hendaklah berurusniaga dengan kedai yang ada lesen, masalah sekarang orang ramai suka pergi kedai yang tiada lesen..kewujudan mereka ini berdasarkan hasil risikan ada yang baru beroperasi dan ada yang telah lama beroperasi, paling lama dah tiga tahun mereka beroperasi," kata beliau pada sidang media di KPKT, Putrajaya.

(Antara barangan kemas yang dirampas seperti cincin, rantai tangan, anting-anting, loket, rantai leher, wang tunai, set komputer dan alat penimbang emas)

Hasil rampasan antaranya barangan kemas seperti cincin, rantai tangan, anting-anting, loket, rantai leher, wang tunai, set komputer dan alat penimbang emas.Tiga wanita dan tiga lelaki warga tempatan yang ditahan, dibebaskan selepas diambil keterangan dan akan dibicarakan di mahkamah.Sekiranya didapati bersalah, boleh dikenakan hukuman denda tidak kurang daripada RM20,000 dan tidak lebih daripada RM100,000 atau dipenjara tidak melebihi lima tahun atau kedua-duanya termasuk sebatan.Setakat ini terdapat sebanyak 789 premis pajak gadai berlesen di seluruh negara.


Harga getah menurun, kerajaan bantu pekebun kecil getah mendepani cabaran

(Pelbagai insentif dan inisiatif disediakan kerajaan bagi membantu pekebun kecil getah mendepani cabaran dalam sektor berkenaan)

KUALA LUMPUR, 26 Oktober - Pekebun kecil getah tidak perlu beralih mengusahakan tanaman lain meski pun harga getah menurun.Menteri Pembangunan Luar Bandar, Datuk Seri Mahdzir Khalid berkata pelbagai insentif dan inisiatif disediakan kerajaan bagi membantu mereka mendepani cabaran dalam sektor berkenaan. "Macam mana kita lihat kawasan getah yang ada hujan, tak boleh toreh dan harga getah rendah, beri ihsan kepada masyarakat, PM beri dalam bajet adalah bantuan musim tengkujuh ditingkatkan kepada empat bulan, itu salah satu cara bantulah," kata beliau pada sidang media selepas Majlis Ramah Mesra Bersama Pemaju RISDA, di sini hari ini.

(Menteri Pembangunan Luar Bandar, Datuk Seri Mahdzir Khalid bercakap pada sidang media selepas Majlis Ramah Mesra Bersama Pemaju RISDA, di ibu negara)

Ketika ini harga lantai getah sekerap mencatatkan RM2.50 sekilogram.Pasaran getah Malaysia meneruskan aliran menurun untuk ditutup rendah pada Rabu, seiring dengan penurunan yang dialami pasaran niaga hadapan getah serantau, selain kebimbangan mengenai kemelesetan ekonomi global.


30 individu yang terperangkap dalam Gua Tempurung berjaya diselamatkan

GOPENG, 26 Oktober- Sekurang kurangnya 30 individu terperangkap dalam Gua Tempurung dekat Kampung Gunung Mesah di Gopeng selepas laluan keluar gua itu dinaiki air sedalam 1.5 meter. Kesemua yang terperangkap itu merupakan kru penggambaran sebuah produksi filem terdiri daripada warga tempatan dan warga Singapura.  Ketua Polis Perak, Datuk Mohd Yusri Hassan Basri dalam kenyataan memaklumkan mereka yang terperangkap telah berjaya diselamatkan dan dibawa keluar dari kawasan tersebut.  "Hasil siasatan awal mendapati kejadian berlaku ketika hujan lebat yang berterusan sejak pukul 4.00 petang. "Sepasukan anggota Balai Bomba dan Penyelamat Gopeng dikerahkan ke lokasi kejadian bagi operasi menyelamat", katanya.Tiada kecederaan dan kemalangan jiwa dilaporkan.

(Ketua Polis Perak, Datuk Mohd Yusri Hassan Basri)


Polis berkas dua nelayan terlibat sindiket pengedaran dadah antarabangsa

(Ketua Polis Daerah Timur Laut, ACP Soffian Santong menunjukkan ganja yang berjaya dirampas pihak polis dalam dua serbuan di pantai Tanjung Bungah)

GEORGE TOWN, 26 Oktober - Dua nelayan tempatan yang dipercayai terlibat sindiket pengedaran dadah antarabangsa berjaya diberkas.  Turut dirampas sejumlah 573 kilogram (kg) ganja, dianggarkan bernilai RM1.43 juta dalam dua serbuan di pantai Tanjung Bungah, pada Sabtu lepas.  Ketua Polis Daerah Timur Laut, ACP Soffian Santong berkata rampasan pertama membabitkan 243 ketulan mampat ganja seberat 246 kg dibuat di sebuah pondok dekat pantai terbabit.  Susulan itu, polis berjaya merampas 321 ketulan ganja mampat seberat 327 kg dalam sebuah sampan seorang daripada suspek berkenaan.  Ke semua ganja tersebut diletakkan di dalam 19 karung guni.

(Antara ganja yang berjaya dirampas pihak polis dalam dua serbuan di pantai Tanjung Bungah)

Menurut beliau, siasatan mendapati kedua-dua suspek berusia 54 dan 58 tahun itu bergiat aktif dengan kegiatan terbabit sejak Julai lalu dan memperoleh bekalan dadah berkenaan dari negara jiran.  Kedua-dua suspek yang turut mempunyai rekod lampau direman selama tujuh hari. Kes disiasat mengikut Seksyen 39B Akta Dadah Berbahaya 1952.  Operasi dijalankan oleh Jabatan Siasatan Jenayah Narkotik Bukit Aman dan Ibu Pejabat Polis daerah Timur Laut serta Pasukan Polis Marin Wilayah Satu.


Cadangan pusat sehenti berkaitan forensik diwujudkan, percepat siasatan kes berprofil tinggi

(Menteri Dalam Negeri, Datuk Seri Hamzah Zainuddin bercakap pada sidang media selepas merasmikan 'National Forensic Science Symposium For Law Enforcement' (NAFSLE) di ibu negara hari ini)

KUALA LUMPUR, 26 Oktober - Pusat sehenti berkaitan forensik yang lengkap dicadang untuk diwujudkan bagi memudahkan dan mempercepatkan siasatan terutama melibatkan kes berprofil tinggi.Menteri Dalam Negeri, Datuk Seri Hamzah Zainuddin berkata pembinaan pusat berkenaan membolehkan semua pasukan penguatkuasaan undang-undang dan agensi berkaitan menggunakan tempat yang sama."Bila kita lihat siasatan mencari penyelesaian dari mana-mana kes kita perlukan siasatan yang begitu rapi, tadi saya maklumkan bila kita nak lakukan melalui 'guilty mind', penekanan 'the guilty act' yang dilakukan itu, ianya berkait rapat tetapi kalau ada satu kaedah yang begitu baik di sini, mencukupi dengan alatnya, lab yang cukup saya yakin kita dapat percepatkan kerana kalau yang bersalah, kita boleh bawa mereka terus ke mahkamah," kata beliau ketika ditemui media selepas merasmikan 'National Forensic Science Symposium For Law Enforcement' (NAFSLE), di sini hari ini.

(Menteri Dalam Negeri, Datuk Seri Hamzah Zainuddin merasmikan 'National Forensic Science Symposium For Law Enforcement' (NAFSLE) di ibu negara hari ini)

Selain itu, dengan adanya pusat sehenti ini juga, mereka yang tidak bersalah juga dapat dibuktikan dengan cepat dan lengkap dengan bukti di mahkamah nanti.Hamzah berkata selain penguatkuasaan, pusat sehenti itu juga dapat digunakan oleh agensi lain seperti Jabatan Imigresen Malaysia dalam menyelesaikan sesuatu siasatan.Ia juga dapat memberi peluang kepada rakyat tempatan menceburi bidang sains forensik selain mempertingkatkan kerjasama di peringkat antarabangsa.Dalam pada itu, Hamzah turut mencadangkan satu elaun khas diberikan kepada pegawai penyiasat forensik.


PerantiSiswa: PM rayu pelajar jangan jual, bentuk hukuman jika jual belum dibincang

(PerantiSiswa diberikan kepada pelajar institut pengajian tinggi dari keluarga B40 dalam usaha memudahkan proses pembelajaran pada era digital kini. Tablet Galaxy Tab A8 diberikan bersama papan kekunci dan juga stylus kepada mereka yang menerimanya)

KUALA LUMPUR, 26 Oktober- Bentuk hukuman terhadap pelajar yang didapati menjual semula PerantiSiswa Keluarga Malaysia belum diputuskan kerajaan.

Perdana Menteri Datuk Seri Ismail Sabri Yaakob.berkata,  kerajaan juga belum memutuskan sama ada mrengambil tindakan menyenaraihitamkan pelajar terbabit.

“Setakat ini, kita tidak membincangkan lagi dengan Kementerian Pengajian Tinggi (KPT) dan Kementerian Komunikasi dan Multimedia (K-KOMM). Perkara itu mereka akan tengok kembali,” kata beliau kepada pemberita selepas majlis perasmian Kompleks Media City yang dikenali sebagai Angkasapuri Kota Media di sini.Ismail Sabri turut menyeru pelajar yang menerima bantuan kemudahan itu agar tidak menjualnya demi mencapai hasrat kerajaan membantu pelajar golongan B40."Pemberian peranti siswa tanpa syarat pemulangan adalah bagi kemudahan pelajar."Jadi janganlah mencari keuntungan jangka pendek dengan menjual PerantiSiswa kerana jangka panjang lebih penting bagi mereka untuk menggunakannya demi meningkatkan mutu pembelajaran demi masa depan.Semalam, Menteri Komunikasi dan Multimedia Tan Sri Annuar Musa yang mengesahkan berlakunya kes penjualan semula peranti siswa diperolehi di bawah Program PerantiSiswa Keluarga Malaysia berkata tindakan tegas akan dikenakan terhadap individu yang melakukannya.Katanya pihaknya mengesan 14 kes penjualan semula PerantiSiswa yang dilaporkan di seluruh negara.

(Pemberian PerantiSiswa adalah bagi mencapai hasrat kerajaan membantu pelajar golongan B40)

"Pemantauan terhadap perkara itu sedang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP).“Ada tindakan tertentu akan diambil terhadap penjual peranti, contohnya paparkan nama secara terbuka untuk pengetahuan umum di portal perantisiswa atau maklumkan kepada pihak universiti,”katanya.PerantiSiswa diberikan kepada pelajar institut pengajian tinggi dari keluarga B40 dalam usaha memudahkan proses pembelajaran pada era digital kini. Tablet Galaxy Tab A8 diberikan bersama papan kekunci dan juga stylus kepada mereka yang menerimanya.


Kempen derma darah bergerak capai kejayaan, 700 paket darah berjaya dikumpul

BENTONG, 26 Oktober- Sekurang-kurang 700 paket darah berjaya dikumpul pada kempen bergerak sempena Hari Penderma Darah Sedunia 2022. Kempen diadakan di 14 hospital daerah anjuran Persatuan Bantuan Masyarakat Malaysia (PBMM) dengan kerjasama Jabatan Kesihatan Negeri bagi menambah kapasiti bank darah untuk keperluan kecemasan.

(Penasihat Persatuan Bantuan Masyarakat Malaysia (PBMM) Pahang, Datuk Nashrul Mohd Mokhtar)

Penasihat Persatuan Bantuan Masyarakat Malaysia (PBMM) Pahang, Datuk Nashrul Mohd Mokhtar berkata, kempen bermula di Hospital Daerah Rompin, diikuti Bera dan Bentong. "Sasaran kita setiap kali derma darah ini ialah sekurang kurangnya 50 beg darah. Disetiap program yang kita buat ini kita sasarkan sebab kita hendak mengalakkan orang untuk berani tampil. Kadang kadang terdapat stigma dan juga perasaan yang negatif bagi yang tidak derma darah. Derma darah ini tidak bahaya. Jadi berani datang dan kita jangkakan program ini adalah sebanyak 50 beg", katanya semasa Kempen Derma Darah sempena Hari Penderma Darah Sedunia 2022 di Hospital Bentong.Promosi dan kempen berterusan akan dibuat supaya lebih ramai penderma menderma darah.